SL Uradni list Evropske unije C 14/1

Sedmo letno poročilo o izvajanju Skupnega ukrepa Sveta z dne 12. julija 2002 o prispevku Evropske unije k boju proti destabilizirajočemu kopičenju in razširjanju orožja malega kalibra in lahkega strelnega orožja (2002/589/SZVP)

2010/C 14/01

UVOD

V okviru prizadevanj za izpolnitev ciljev Skupnega ukrepa so EU in njene države članice v letu 2007 igrale dejavno vlogo v vseh regionalnih in mednarodnih forumih. Na 62. seji Prvega odbora Generalne skupščine ZN so vse države članice EU sodelovale pri pobudi za resolucijo o pomoči državam za obvladovanje nezakonitega prometa z osebnim orožjem in zbiranje tega orožja, ki jo je predložil Mali/ECOWAS in ki je bila soglasno sprejeta. Pri resoluciji o nedovoljeni trgovini z ljudmi in lahkim orožjem, ki jo je predlagala Kolumbija, je sodelovalo 17 držav članic, vse države članice pa so jo podprle.

EU je še naprej zagotavljala pomoč tretjim državam v boju proti destabilizirajočemu kopičenju in razširjanju osebnega in lahkega orožja, in sicer z izvajanjem več skupnih ukrepov in projektov, ki so jih podprle države članice EU na nacionalni podlagi.

Evropska komisija je v okviru svojega sodelovanja in razvojne politike še naprej igrala pomembno vlogo pri izvajanju strategije Evropske unije o osebnem in lahkem orožju. Evropska komisija je v letu 2007 prek svojih geografskih instrumentov (najpomembnejši je Evropski razvojni sklad) in tematskih instrumentov nadaljevala z dejavnostmi na področju osebnega in lahkega orožja.

Evropski svet je na zasedanju 15. in 16. decembra 2005 sprejel Strategijo EU za boj proti nedovoljenemu kopičenju in trgovini z osebnim in lahkim orožjem ter pripadajočim strelivom. V tem dokumentu je posebej poudarjena potreba po dosledni politiki EU na področju varnosti in razvoja, ki naj bi v celoti izkoristila sredstva, ki so EU na voljo v večstranskem in regionalnem okviru, v Evropski uniji in v okviru njenih zunanjih odnosov. Strategija je politično vodilo za EU, pa tudi njene države članice, pri ukrepanju na tem področju z uporabo različnih razpoložljivih instrumentov.

To poročilo je razdeljeno na štiri dele:

— del I zajema prizadevanja držav članic pri reševanju problemov, povezanih z osebnim in lahkim orožjem,

— del II obravnava mednarodna izvedbena prizadevanja,

— del III obravnava sodelovanje pri delu mednarodnih organizacij in v regionalnih ureditvah na področju konvencionalnega orožja, predvsem osebnega in lahkega orožja,

— del IV vsebuje druge pripombe in ustrezne informacije.

Poročilo se nanaša na Skupni ukrep Sveta 2002/589/SZVP ter Program EU za preprečevanje nedovoljenega prometa s konvencionalnim orožjem in boj proti njemu, ki ga je Svet sprejel 26. junija 1997. Poudarek je na dejavnostih iz leta 2007.

I. NACIONALNA IZVEDBENA PRIZADEVANJA V LETU 2007

I.A. Sodelovanje, usklajevanje in izmenjava informacij med upravnimi organi in organi pregona

V nadaljevanju so prispevki, ki so jih do sedaj posredovale države članice EU o svojih nacionalnih prizadevanjih za okrepitev sodelovanja med upravnimi organi in organi pregona leta 2007.

AVSTRIJA

Avstrija je okrepila sodelovanje, usklajevanje in izmenjavo informacij med upravnimi organi in organi pregona. Ministrstvo za evropske in mednarodne zadeve, ministrstvo za notranje zadeve, ministrstvo za gospodarske zadeve in delo ter ministrstvo za obrambo so se leta 2007 sestajali na medresorskih sestankih.

Zakon o zunanji trgovini iz leta 2005 in odredba, ki mu je sledila leta 2006, sta močno izboljšala nadzor nad izvozom orožja. S tema izvedbenima predpisoma je izdajanje dovoljenj usklajeno z ustreznimi določbami Kodeksa ravnanja EU glede izvoza orožja, ki je za avstrijske trgovce sedaj obvezen. Poleg tega so v njiju posredniki in posredniške dejavnosti opredeljeni v skladu s Skupnim stališčem Sveta 2003/468/SZVP o nadzoru posredovanja orožja.

Avstrijska odredba o vojaškem materialu in seznam vojaške opreme razen vojaškega materiala, ki ga je pripravilo ministrstvo za gospodarske zadeve in delo, ustreza Skupnemu seznamu vojaškega blaga EU. V skladu z zakonom o zunanji trgovini je za izvoz, prevoz in posredovanje predmetov s Skupnega seznama vojaškega blaga EU potrebno dovoljenje. Za trgovino z blagom s Skupnega seznama vojaškega blaga EU je – z nekaterimi izjemami – uveden postopek spremljanja. Tehnična pomoč za razvoj, proizvodnjo, ravnanje, upravljanje, vzdrževanje ali drugačno servisiranje, kopičenje, preskušanje ali širjenje konvencionalnih orožnih sistemov z vojaškimi zmogljivostmi se ne zagotavlja v naslednjih primerih: če je takšna pomoč v nasprotju z omejevalnimi ukrepi, sprejetimi na podlagi skupnih stališč ali skupnih ukrepov EU, resolucij OVSE ali zavezujočih resolucij Varnostnega sveta Združenih narodov.

V odredbi, ki jo je izdalo Ministrstvo za obrambo, je poleg tega naveden vojaški material in drugo orožje, ki naj bi bilo uničeno. Seznam je bil pripravljen v skladu z opredelitvami EU in OVSE.

Na ministrstvo za evropske in mednarodne zadeve je bil 24. oktobra 2007 organiziran „dan odprtih vrat“, v okviru katerega je Avstrija ozaveščala o problemih, povezanih z osebnim in lahkih orožjem. Javnost je bila s posterji in dokumentarnim filmom seznanjena z grozljivimi posledicami nedovoljene trgovine z osebnim in lahkim orožjem. Nacionalna akademija za obrambo (Inštitut za podporo miru in obvladovanje konfliktov) je tudi objavila poročilo o osebnem in lahkem orožju ter pripravila predstavitev.

DANSKA

Splošna ureditev na Danskem

Zakonodajo o orožju in razstrelivih, ki ureja tudi osebno in lahko orožje, izvršuje dansko ministrstvo za pravosodje.

Danska zakonodaja o orožju in eksplozivih določa, da orožja in streliva ni dovoljeno uvažati, izdelovati, pridobivati, posedovati ali nositi brez dovoljenja, ki ga izda minister za pravosodje ali oseba, ki jo za izdajo dovoljenj pooblasti minister.

Zakonodaja prav tako določa, da orožja ali razstreliva katere koli vrste, vključno s strelivom, ni dovoljeno izvažati brez posebnega dovoljenja ministra za pravosodje. Ta določba se nanaša tudi na osebno in lahko orožje.

Minister za pravosodje je posamezna policijska okrožja pooblastil za izdajanje nekaterih od navedenih dovoljenj za osebno in lahko orožje (posedovanje strelnega orožja itd.).

Zbirke podatkov in evidence

Danska policija je vzpostavila centralno elektronsko zbirko podatkov (policijsko evidenco orožja), v katero se na podlagi prošenj za dovoljenje in evidentiranih nakupov gladkocevnih šibrenic itd. vpišejo vse osebe z orožnim dovoljenjem. V evidenci so tudi podatki o izgubljenem in ukradenem orožju.

V policijski evidenci orožja so vsi pomembni podatki, med drugim o vrsti in tipu orožja, izdelavi, modelu, oznakah (številki), kalibru in posebnih značilnostih. Vsak kos orožja je evidentiran pod posebno identifikacijsko številko. Policija lahko odredi, da se zadevni kos orožja označi z identifikacijsko številko, če ga ni označil že proizvajalec. V evidenci so tudi podatki o zgodovini zadevnega orožja, tako da je mogoče najti informacije o prejšnjih lastnikih.

Podatki o izgubljenem strelnem orožju itd. se posredujejo tudi schengenskemu informacijskemu sistemu (SIS).

Vsa danska strelska društva morajo poleg tega urediti lastne orožne evidence, ki morajo vsebovati podatke o vsem strelnem orožju, ki je v lasti posameznega društva in njegovih članov.

Nov zakon z določbami o prevozu orožja med tretjimi državami (tj. med vsemi državami razen Danske) je začel veljati 1. oktobra 2004. Njegove določbe prepovedujejo prevoz orožja itd. v države z embargom na orožje, ki ga uvedejo ZN, EU ali OVSE. Prepovedan je tudi prevoz med tretjimi državami, ki niso izdale potrebnih izvoznih in uvoznih dovoljenj.

Danski parlament je 14. junija 2005 sprejel zakon, ki med drugim prvič ureja tudi posredovanje orožja. V skladu s tem zakonom se je brez dovoljenja ministra za pravosodje ali osebe, ki jo pooblasti minister, kot posrednik prepovedano pogajati ali pripravljati transakcije, ki vključujejo prenos orožja itd., kakor je opredeljen v danski zakonodaji o orožju in razstrelivu, med državami izven EU. Prepovedan je tudi nakup ali prodaja takšnega orožja itd. v sklopu prenosa med državami izven EU, prav tako pa lastniki orožja itd. ne smejo organizirati takega prenosa. Prepoved ne velja za dejavnosti, ki jih posamezniki s prebivališčem v tujini izvajajo v drugi državi članici EU ali izven EU. Z zakonom se izvaja Skupno stališče Sveta 2003/468/SVZP z dne 23. junija 2003 o nadzoru posredovanja orožja.

Danska nacionalna policija je leta 2007 opravila temeljito in usmerjeno preiskavo o t. i. rockerjih (pripadniki motoristične rockovske subkulture) in članih pouličnih skupin, da bi med drugim odkrila primere nezakonitega posedovanja orožja in vložila obtožnice. V spopadih med člani različnih pouličnih skupin – ali osebami, povezanimi z njimi – je bilo večkrat uporabljeno orožje.

Nacionalni center za forenzične storitve je leta 2007 v preiskavo prejel skupaj 949 kosov orožja. Danska nacionalna policija nima podatkov o tem, koliko orožja je bilo zaplenjenega članom pouličnih skupin.

ESTONIJA

V okviru ministrstva za zunanje zadeve je bila ustanovljena komisija za strateško blago. Komisija je organ, ki izdaja dovoljenja, sestavljajo pa ga predstavniki MZZ, ministrstva za obrambo, ministrstva za gospodarstvo in komunikacije, varnostne policije, estonske davčne in carinske uprave ter estonskih organov pregona. Komisija za strateško blago že od vsega začetka meni, da je spodbujanje usposabljanja o vprašanju strateškega blaga zelo pomembno. Ministrstvo za zunanje zadeve je organiziralo redne sestanke Komisije za strateško blago, na katerih se sestajajo strokovnjaki za orožje in nadzor nad izvozom. Sestankom predseduje predstavnik zveznega zunanjega ministrstva.

Policijske prefekture vsako leto pripravljajo akcije, med katerimi državljane spodbujajo, da oddajo nezakonito orožje in strelivo. Namen teh akcij je zmanjšanje količine nezakonitega orožja in streliva ter izboljšanje splošne varnosti. Vse zbrano in zaplenjeno orožje je uničeno.

Ozaveščanje

— Komisija za strateško blago vzdržuje in posodablja spletno stran Ministrstva za zunanje zadeve (del o nadzoru nad izvozom)

— Vsaj enkrat na leto so organizirani seminarji

— Carinska in davčna uprava ter Komisija za strateško blago dajeta na voljo podatke o vseh, ki želijo svoje blago dostavljati čez mejo

— Časopisni članki

FINSKA

Sestanek državne usklajevalne skupine strokovnjakov za osebno in lahko orožje je bil februarja 2007. Člani državne usklajevalne skupine strokovnjakov za osebno in lahko orožje so predstavniki ministrstev, ki se ukvarjajo z nadzorom nad orožjem, razoroževanjem in neširjenjem osebnega in lahkega orožja, ter predstavniki nevladnih organizacij, ki delujejo na tem področju.

Skupina med drugim razpravlja o finski politiki do osebnega in lahkega orožja, izvajanju nacionalnih, regionalnih in svetovnih določb in predpisov ter o dvostranski pomoči za projekte na področju osebnega in lahkega orožja. Skupina se redno sestaja v okviru ministrstva za zunanje zadeve, v njej pa so predstavniki ministrstva za obrambo, ministrstva za notranje zadeve in ministrstva za trgovino in industrijo. Po potrebi so k sodelovanju povabljeni tudi predstavniki drugih organov (carine, organov za nadzor meja itd.), redno pa so k udeležbi vabljene tudi nevladne organizacije.

Predpise o amnestiji v zvezi s strelnim orožjem je parlament sprejel konec leta 2003, veljati pa so začeli 1. januarja 2004. Namen teh predpisov je zmanjšanje števila nezakonitih in neevidentiranih kosov orožja na Finskem. Od začetka veljavnosti teh predpisov je policiji mogoče predati nezakonito osebno orožje, strelivo in razstrelivo brez pravnih posledic, če niso bili uporabljeni pri kaznivem dejanju. Skupno je bilo leta 2007 predanih 3 202 kosov strelnega orožja.

NEMČIJA

Grožnja miru, varnosti in razvoju, ki jo predstavlja destabilizirajoče kopičenje in širjenje osebnega in lahkega orožja in pripadajočega streliva, je še naprej izredno zaskrbljujoča. Nemčija je zavezana vsestranskemu boju proti njegovemu kopičenju in širjenju in želi prispevati h koncu te prakse. Pri uresničevanju tega cilja Nemčija kot država članica EU deluje v skladu s strategijo EU za boj proti nedovoljenemu kopičenju in trgovini z osebnim in lahkim orožjem ter pripadajočim strelivom, ki jo je Evropski svet sprejel 15. in 16. decembra 2005.

Zvezno zunanje ministrstvo je organiziralo redne sestanke nacionalne usklajevalne skupine za vprašanja osebnega in lahkega orožja, na katerih so se sestajali strokovnjaki za orožje in nadzor nad izvozom z ministrstev, uprave, nevladnih organizacij in industrije, ki so obravnavali vprašanja v zvezi z osebnim in lahkim orožjem ter pripadajočim strelivom. Skupina med drugim razpravlja o nemški politiki do osebnega in lahkega orožja v okviru mednarodnih in regionalnih forumov, o večstranski in dvostranski pomoči ter o izvajanju nacionalnih, regionalnih in svetovnih določb in predpisov. Sestankom predseduje predstavnik zveznega zunanjega ministrstva.

Sprejetih je bilo več pobud za sodelovanje med upravnimi organi in organi pregona na državni ravni, ki se nanašajo predvsem na nedavno uveljavljeno zakonodajo, pa tudi na preverjanje praktičnega delovanja veljavne zakonodaje. Usposabljanje je bilo vedno del teh prizadevanj. Med temi pobudami so bile v letu 2007 naslednje:

Nemčija je sprejela konkretne ukrepe, s katerimi izvaja določbe Protokola ZN proti nedovoljeni proizvodnji in prometu strelnega orožja, njegovih sestavnih delov in streliva, ki dopolnjuje Konvencijo Združenih narodov proti mednarodnemu organiziranemu kriminalu, ter mednarodnega instrumenta, ki naj bi državam omogočil pravočasno in zanesljivo prepoznavanje in izsleditev nedovoljenega osebnega in lahkega orožja. Posledično je bil spremenjen zakon o orožju, tako da je sedaj treba označevati tudi osnovne dele orožja in o njih voditi evidenco, s čimer je olajšano ugotavljanje izvora orožja na mednarodni ravni.

GRČIJA

Letos je bil dosežen cilj, zastavljen v okviru strategije na področju kriminala, v skladu s katerim naj bi pristojni policijski organi s posebnimi in usmerjenimi akcijskimi načrti zagotovili, da se zapleni več osebnega in lahkega orožja, ki je v nedovoljeni posesti ali s katerim se nedovoljeno trguje:

1. nadzor zakonite trgovine z orožjem v vseh fazah (uvoz, trgovina, posest, uporaba)

2. okrepitev pregledov, ki se izvajajo v sodelovanju z drugimi grškimi organi in katerih cilj je izsleditev in zaplemba osebnega in lahkega orožja, ki je bilo nedovoljeno uvoženo ali je v nedovoljeni posesti oziroma s katerim se nezakonito trguje ali se ga nezakonito uporablja.

Ukrepi za nadzor zakonite trgovine z osebnim in lahkim orožjem:

— Grška policija upravlja elektronsko zbirko podatkov nacionalnega osrednjega organa za izmenjavo informacij in lahko neposredno prejema in pošilja informacije o vsem orožju, ki je v dovoljeni posesti in s katerim se zakonito trguje. Ta zbirka podatkov se stalno posodablja s spremembami lastništva osebnega in lahkega orožja.

— V zbirko je vneseno tudi vse izgubljeno, ukradeno ali drugače pogrešano orožje, če bi bilo zaplenjeno ali uporabljeno kot dokazno gradivo v kazenskem postopku. To naj bi omogočilo njegovo identifikacijo, če bi bilo izsledeno. Ta zbirka podatkov vsebuje zgodovinske podatke o vsakem kosu orožja, od uvoza do zadnjega zakonitega imetnika (evidenca orožja). Poleg tega omogoča izmenjavo informacij o osebnem in lahkem orožju z drugimi organi v Grčiji in v tujini.

— Uvedeni so bili posebni pregledi vseh podjetij, ki imajo zakonito dovoljenje, da trgujejo z orožjem. Podatki, pridobljeni med temi pregledi, se navzkrižno preverjajo v elektronski zbirki podatkov.

— Glavno grško uredbeno podlago za urejanje vprašanj, povezanih z orožjem, predstavljata zakon 2168/1993 in ustrezna ministrska odločba. Zakon, ki se strogo spoštuje, je bil usklajen z Direktivo 91/477/EGS in s Schengensko konvencijo. V nekaterih primerih so v to uredbeno podlago vključene še strožje določbe (člen 15 zakona 2168/1993 in člen 272 Kazenskega zakonika, kakor je bil spremenjen z zakonom 2928/2001).

— Za dovoljeno trgovino z osebnim in lahkim orožjem (uvoz – izvoz – trgovina in tranzit) je v skladu z zakonom 2168/1993 potrebno posebno dovoljenje, ki ga izda pristojni organ.

— Sodelovanje z drugimi organi pregona (pristaniškimi in carinskimi organi, delovno skupino za gospodarski kriminal) ter vojaškimi organi je odlično, prav tako pa se izmenjujejo podatki s pristojnimi organi držav, iz katerih se v Grčijo uvaža orožje.

Ukrepi za nadzor nedovoljene trgovine z osebnim in lahkim orožjem:

— Mednarodno sodelovanje je nujno za preprečevanje in zatiranje nedovoljene trgovine z osebnim in lahkim orožjem, zato je Grčija s sosednjimi državami sklenila sporazume o mednarodnem policijskem sodelovanju ter deluje tudi v regionalnih in mednarodnih organih (Jadransko-jonska pobuda, SECI EUROPOL-INTERPOL).

— Vozila in osebe, ki vstopajo v Grčijo, se pregledajo na ustreznih vstopnih točkah.

— Stalno se izvajajo pregledi na kopenskih in morskih mejah (v sodelovanju s pristaniškimi organi), da bi preprečili, da bi osebe, ki nezakonito vstopajo v Grčijo, vanjo nezakonito prinesle orožje.

— Ugotovljeni primeri se temeljito raziščejo, da bi odkrili in razbili mreže, ki bi lahko bile udeležene v nezakoniti trgovini z orožjem.

— Na območjih, kjer so težave s trgovanjem, posedovanjem in uporabo orožja še posebej pereče, se v sodelovanju z lokalnimi skupnostmi in organi izvajajo posebni ukrepi.

Prilagamo tudi seznam orožja, ki ga je grška policija zaplenila leta 2007, ker je bilo predmet ali sredstvo pri storitvi kaznivega dejanja ali pa je bilo izsledeno. To orožje je dokazno gradivo v začetih pravnih postopkih in v skladu s 16. členom zakona 2168/1993 bo o njihovi usodi odločilo pristojno sodišče med obravnavo vsake zadeve.

Zaplenjeno je bilo naslednje orožje:

186 avtomatskih pušk,

404 pištol,

141 kosov kratkocevnega strelnega orožja,

696 lovskih pušk.

Skupno število kosov osebnega in lahkega orožja: 1 427

IRSKA

Število primerov, ko je carinska služba odkrila in zaplenila nezakonito strelno orožje in njegove dele, ki se je uvažalo v državo, se je v zadnjih letih povečalo. Razlog za to je delno tudi večje nasilje, povezano z nedovoljeno trgovino z drogami in tihotapljenjem drog. Carina je v zadnjih mesecih redno odkrivala strelno orožje, strelivo in dele, med katerimi so bili kalibrsko avtomatsko orožje, laserska oprema za nočni vid, oprema za izdelavo ali predelavo streliva itd. V večini primerov je bilo odkrito nezakonito orožje z izvorom v ZDA.

Carinski oddelek za odkrivanje in pregon drog (Customs Drugs Law Enforcement Unit – CDLE) je nacionalna/mednarodna kontaktna točka za carinsko službo za orožje in strelivo v okviru davčne uprave. Cariniki, pristojni za odkrivanje, pooblaščeni uradniki te enote in pooblaščeni uradniki oddelka za kriminal in varnost v sestavi irske policijske uprave (Garda) si redno izmenjujejo informacije/obveščevalne podatke o sumljivem uvozu. Tovrstno sodelovanje omogoča lažje ugotavljanje, ali gre pri uvozu za preprosto kršitev dovoljenj ali za organizirani kriminal.

Vzpostavljen je bil poseben mehanizem povezovanja med uradniki oddelka CDLE in nacionalnega policijskega urada za kazenske preiskave, da bi pospešili skupne izvršilne ukrepe, kot so nadzorovane dostave, tj. kadar obstajajo obveščevalni podatki in dokazi o vpletenosti organiziranega kriminala. V zadnjih mesecih sta bili opravljeni nadzorovana dostava streliva in skupna preiskava uvoza avtomatskega orožja s strani kriminalnih skupin, ki se ukvarjajo s trgovino s prepovedanimi drogami.

Oddelek CDLE je raziskal, kakšne so potrebe po usposabljanju carinikov na področju prepoznavanja in varnega ravnanja s strelnim orožjem in njegovimi deli ter kemičnim, biološkim, radiološkim in jedrskim orožjem, ter postopoma razvija izobraževalni program v sodelovanju z irsko nacionalno policijo (Garda Siochana) in vojsko.

ITALIJA

Ad hoc tehnična skupina za osebno in lahko orožje, ki je bila ustanovljena junija 2000 pod okriljem Ministrstva za zunanje zadeve in katere člani so predstavniki ustreznih ministrstev, se je nazadnje sestala 18. februarja 2008.

Skupina predstavlja primeren forum za razpravo o najpomembnejših vidikih tega vprašanja, tudi o pomembnem razvoju dogodkov na tem področju na nacionalni in mednarodni ravni.

Februarja lani je bila razprava osredotočena predvsem na pripravo tretjega dvoletnega zasedanja držav pogodbenic Akcijskega programa za boj proti nedovoljenemu prometu z osebnim in lahkim orožjem, pri čemer so se ustrezno upoštevala navodila in predlogi imenovanega predsedujočega zasedanja.

Leta 2007 so italijanske oborožene sile v državi uničile naslednje količine osebnega in lahkega orožja, ki je bilo določeno za presežno:

16 872 pištol Beretta model „34“;

130 645 pušk Garand M1;

11 812 jurišnih pušk FAL BM59;

10 596 drugih kosov.

Skupaj: v državi je bilo uničenih 169 925 kosov osebnega in lahkega orožja.

LITVA

Litva je v poročevalnem obdobju 2007 posredovala naslednja nacionalna poročila in vprašalnike o osebnem in lahkem orožju:

— prostovoljno poročilo v skladu z akcijskim programom ZN o osebnem in lahkem orožju,

— sporočilo Registru Združenih narodov za konvencionalno orožje,

— letno poročilo v skladu s Kodeksom ravnanja EU glede izvoza orožja,

— letno poročilo o uvozu in izvozu osebnega in lahkega orožja ter o osebnem in lahkem orožju, ki je presežek in/ali je bilo zaseženo in uničeno v skladu z dokumentom OVSE o osebnem in lahkem orožju,

— vprašalnik OVSE o politiki in/ali nacionalnih praksah in postopkih za izvoz konvencionalnega orožja in povezane tehnologije,

— redna poročila o izvozu orožja in blaga z dvojno rabo v skladu z Wassenaarskim sporazumom.

MALTA

Kot je opisano v nadaljevanju, ima vlada Malte na voljo stroga sredstva in ukrepe za nadzor nad uvozom in izvozom osebnega in lahkega orožja v Malti.

Malta nima nacionalnega usklajevalnega organa, pristojnega za osebno in lahko orožje. Vendar pa je Malta v skladu z Akcijskim programom Združenih Narodov o osebnem in lahkem orožju vzpostavila nacionalno kontaktno točko, ki se povezuje z drugimi pristojnimi nacionalnimi organi, kot so malteške oborožene sile, carinska služba in sektor za trgovino ter drugi organi oblasti.

Preden carina sprosti uvoženo osebno in lahko orožje se pri policiji in sektorju za trgovino v sestavi direktorata za trgovinske storitve pozanima o potrebnih dovoljenjih in preverbah. Ta postopek opravlja celotna carinska uprava na vseh vstopnih točkah. Za blago iz Skupnosti je bil sprejet postopek, po katerem pri večini uvozov dokumentacijo carini posreduje ustrezni upravljavec carinskega skladišča ali špediter. Ta se potem pozanima o potrebnih dovoljenjih in preverbah ustreznih organov, kar omogoča boljši nadzor na tem blagom v skladu z nacionalnimi zaščitnimi ukrepi.

PORTUGALSKA

Nadaljevala so se prizadevanja za boljše sodelovanje, usklajevanje in boljšo izmenjavo informacij med upravnimi organi in organi pregona v okviru boja proti kopičenju in širjenju osebnega in lahkega orožja ter pri preprečevanju nedovoljene trgovine. Leta 2005 je bila ustanovljena usklajevalna skupina, ki jo sestavljajo predstavniki Ministrstva za zunanje zadeve, Ministrstva za obrambo, Ministrstva za notranje zadeve, portugalske obveščevalne službe in Ministrstva za finance, kar je prispevalo k boljši uskladitvi dela vseh sodelujočih organov.

Uporaba vojaškega orožja je dovoljena samo oboroženim in varnostnim silam; zaloge vojaškega orožja so pod strogim nadzorom. Orožje se skladišči v posebnih objektih in izvajajo se ustrezni varnostni ukrepi. Vprašanje upravljanja zalog osebnega in lahkega orožja je obširno obravnavano v uredbi 933/2006, ki določa različne varnostne postopke.

Upravljanje zalog orožja za osebno uporabo se nadzira prek osrednjega računalniškega sistema, ki ga upravlja policija.

Nezakonita proizvodnja, pridobivanje, posedovanje, prevoz, kopičenje in trgovina (vključno s posredovanjem) osebnega in lahkega orožja so kazniva dejanja v skladu z zakonom 5/2006 (86. in 87. člen). Ta dejanja se lahko kaznujejo z denarno kaznijo pa vse do zaporne kazni do 10 let.

Leta 2007 je bilo skupno zaseženega 1 542 kosov orožja in 605 432 kosov streliva; 2 889 kosov je bilo predanih organom.

SLOVAŠKA

Slovaška republika ima ustrezno zakonodajo in potrebne upravne ukrepe za nadzor proizvodnje, posedovanje, označevanje osebnega in lahkega orožja in trgovine z njim. Učinkovit sistem nadzora nad orožjem omogoča organom, da kadar koli in kjer koli na ozemlju Slovaške ugotovijo in spremljajo gibanje orožja.

Da bi preprečila nedovoljeno izdelavo osebnega in lahkega orožja ter trgovine z njim ali posredovanje tega orožja prejemnikom, ki zanj nimajo dovoljenja, Slovaška izvaja učinkovit nadzor nad vsemi vidiki proizvodnje osebnega in lahkega orožja ter zunanje in notranje trgovine.

Ta sistem učinkovito podpira boj proti nedovoljeni trgovini s konvencionalnim orožjem v Slovaški republiki.

SLOVENIJA

V Sloveniji je usklajevalni organ za izvajanje akcijskega načrta ZN še naprej Ministrstvo za zunanje zadeve, ki je odgovorno tudi za zunanjepolitične dejavnosti Slovenije na področju osebnega in lahkega orožja. Slovenija mora kot članica EU sodelovati v določenih dejavnostih mednarodnih in regionalnih organizacij. Ministrstvo za notranje zadeve nadzira izvoz in uvoz osebnega in lahkega orožja, medtem ko je Ministrstvo za obrambo odgovorno za nadzor nad uvozom in izvozom osebnega in lahkega orožja, ki se uporablja za vojaške namene. Slovenska policija in carinska uprava sta pristojni za nadzor nad državnimi mejami in mejnimi prehodi in izvajata neposreden nadzor nad tovorom, ki prehaja državno mejo. Policija je zaplenila veliko količino osebnega in lahkega orožja, ki so ga posamezniki poskušali prenesti čez ozemlje Republike Slovenije.

Z vladno uredbo z dne 21. februarja 2008 je bilo podaljšano članstvo nacionalne kontaktne točke za osebno in lahko orožje. Nacionalni usklajevalni organ za osebno in lahko orožje sodeluje z drugimi ustreznimi organi pri pripravi in usklajevanju nacionalnih politik na področju osebnega in lahkega orožja. Nacionalno kontaktno točko za osebno in lahko orožje sestavljajo predstavniki Ministrstva za zunanje zadeve, Ministrstva za notranje zadeve, Ministrstva za obrambo, Ministrstva za finance, Ministrstva za promet in Slovenske obveščevalno-varnostne agencije.

Slovenija se je leta 2007 pridružila schengenskemu območju. Za vlado je to vključevanje pomembna prednostna naloga. Slovenija je v zadnjih letih na mejne prehode postopoma namestila dodatne policiste, tako da jih je sedaj 2 800.

ŠPANIJA

Različne vladne službe, pristojne za usklajevanje dejavnosti in izmenjave informacij na področju osebnega in lahkega orožja in pripadajočega streliva so imele redne sestanke o tem vprašanju, predvsem v okviru stalne medresorske komisije za orožje in razstreliva (CIPAE, dva sestanka na mesec), medresorske komisije, pristojne za zunanjo trgovino z vojaškim blagom in blagom z dvojno rabo (JIMDDU, en sestanek na mesec) ter v okviru delovnih skupin, pristojnih za odkrivanje in zatiranje trgovine z osebnim in lahkih orožjem.

ŠVEDSKA

Na Švedskem je bila med 1. marcem in 31. majem 2007 po vsej državi uvedena amnestija v zvezi s strelnim orožjem. O njej so obveščali mediji, tudi nacionalna televizija. Državljanom, ki so v tem obdobju predali orožje policijskim organom, je bila zagotovljena anonimnost. Po splošnem mnenju je bila akcija uspešna. Predanih je bilo 13 570 kosov orožja in več kot 14 metričnih ton streliva. Večino orožja so predstavljale stare lovske puške, vendar je bilo oddanih tudi več pištol in revolverjev ter celo nekaj kosov avtomatskega strelnega orožja. Državni forenzični laboratorij bo uničil vse prejeto orožje.

ZDRUŽENO KRALJESTVO

V svojem boju proti globalni grožnji miru, varnosti in razvoju, ki jo predstavlja destabilizirajoče kopičenje in razširjanje osebnega in lahkega orožja, je Združeno kraljestvo še naprej zavezano izvajanju Akcijskega programom ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje ter zato v celoti podpira Skupni ukrep EU o prispevku Evropske unije k boju proti destabilizirajočemu kopičenju in razširjanju orožja malega kalibra in lahkega strelnega orožja.

Strategija Skupine Združenega kraljestva za preprečevanje konfliktov o varnosti in nadzoru nad lahkim orožjem, ki jo upravljajo Ministrstvo za zunanje zadeve in zadeve Commonwealtha, Ministrstvo za obrambo in Oddelek za mednarodni razvoj, je del širše podpore, ki jo Združeno kraljestvo namenja preprečevanju konfliktov, njen cilj pa je obravnava dolgoročnih strukturnih vzrokov za konflikte, obvladovanje regionalnih in državnih napetosti in nasilja ter podpiranje pokonfliktne obnove. Združeno kraljestvo je od leta 2001 za ukrepe za zmanjšanje dobavljanja osebnega in lahkega orožja, povpraševanja po njem in njegove razpoložljivosti namenilo več kot 31 milijonov GBP. ZN, EU, regionalne in podregionalne partnerje ter NVO smo podpirali pri zbiranju in uničevanju orožja, izboljševanju objektov za skladiščenje orožja, pripravi in izvajanju regionalnih sporazumov o nadzoru, pripravi nacionalne zakonodaje, razvoju zmogljivosti za upravljanje orožja in izvajanju akcij za ozaveščanje in izobraževanje javnosti.

Podrobnejši pregled dejavnosti Združenega kraljestva pri izvajanju navedenega akcijskega programa in mednarodnega instrumenta o označevanju in odkrivanju orožja je na voljo na spletni strani UNODA: http://www.un-casa.org/CASACountryProfile/PoANationalReports/2008@205@UK%202008.doc

I.B. Novo uveljavljena zakonodaja, preverjanje praktičnega delovanja obstoječe zakonodaje

Številne države članice so leta 2008 uveljavile novo sprejeto zakonodajo ali opravljajo revizijo veljavne zakonodaje. Podrobnosti so predstavljene v nadaljevanju:

BELGIJA

Zakon z dne 8. junija 2006 je okrepil belgijsko zakonodajo o orožju, zlasti z razširitvijo kategorij prepovedanega orožja. Imetniki takega orožja morajo orožje tako predati policiji do 31. oktobra 2008 ali pa ga morajo zamenjati z orožjem, ki ni prepovedano. Glede na podatke belgijskega ministrstva za notranje zadeve je policija na tej podlagi do sedaj zbrala približno 120 000 kosov orožja.

BOLGARIJA

Med poročevalnim obdobjem za leto 2007 je bila sprejeta nova zakonodaja, ki ureja izvoz, uvoz in prenose osebnega in lahkega orožja. Novi zakon o nadzoru nad izvozom orožja ter blaga in tehnologije z dvojno rabo ter njegov podzakonski akt sta podlaga za sistem nadzora nad izvozom v Republiki Bolgariji. Sedanja zakonodaja je skladna z ustreznim pravnim redom Skupnosti na področju nadzora nad orožjem, tudi z merili in načeli, določenimi v Kodeksu ravnanja EU glede izvoza orožja, ki je bil decembra 2008 prenesen v skupno stališče EU, skupnem stališču o nadzoru posredovanja orožja iz leta 2003, Uredbo Sveta (ES) št. 1334/2000 in drugih dokumentih EU. Ohranja tudi dvostopenjski mehanizem izdajanja licenc in nadziranja, v skladu s katerim bi moralo podjetje, ki želi opravljati zunanjo trgovino z orožjem, preden zaprosi za licenco (oziroma dovoljenje, kot temu rečemo mi) že imeti dovoljenje za opravljanje dejavnosti.

Dovoljenje za opravljanje dejavnosti (odobritev), ki ga izda medresorski svet za vojaško-industrijski sklop in mobilizacijsko pripravljenost skupaj s svetom ministrov, zagotavlja pravico opravljanja zunanje trgovine, prevoza in posredovanja pri transakcijah orožja. Podeli se upravičenim subjektom, ki izpolnjujejo merila gospodarske stabilnosti in zanesljivosti, natančno določena v zakonu o nadzoru nad izvozom.

Najprej se licenca podeli za enoletno poskusno dobo, nato pa se lahko glede na delovanje podaljša za tri leta. V skladu z novo bolgarsko zakonodajo morajo imeti vsi posredniki veljavno potrdilo o prijavi, ki ga izda medresorski svet. Če izpolnjujejo merila gospodarske stabilnosti in zanesljivosti, prijava velja tri leta.

Dovoljenja za posebne prenose za vsak primer posebej izdaja medresorska komisija za nadzor nad orožjem in neširjenje orožja za množično uničevanje v sodelovanju z ministrstvom za gospodarstvo in energijo. Dovoljenja veljajo eno leto in se lahko podaljšajo za nadaljnjih šest mesecev. Vrste dovoljenj, ki se izdajajo, so izvozna dovoljenja, uvozna dovoljenja, dovoljenja za prenos in dovoljenja za tranzit.

Posredniki morajo zaprositi za posredniško dovoljenje za vsako posredovanje.

Bolgarija vzdržuje državni seznam nadzorovanih končnih ciljev, tj. seznam držav in organizacij, za katere so v Bolgariji uvedeni embargo in omejitve. Seznam se redno posodablja v skladu z resolucijami Varnostnega Sveta ZN in sklepi EU in OVSE.

Prosilci za dovoljenje za posebne prenose morajo predložiti izvirno potrdilo o končnih uporabnikih, katerega verodostojnost se med drugim preveri tudi po diplomatski poti. Potrdilo o končnih uporabnikih je popolnoma skladno s seznamom zagotovil in najboljšimi praksami iz Wassenaarskega sporazuma, ki so naštete v Navodilu za uporabnike Kodeksa ravnanja EU glede izvoza orožja (ki je bil nedavno prenesen v skupno stališče EU).

Del bolgarske zakonodaje in prakse na področju nadzora nad izvozom so tudi zagotovila po odpravi. Vsak prosilec mora predložiti potrdilo o preverjenosti pošiljke, ki ga izdajo pristojni organi namembne države. Poleg tega obstaja pravni predpis, ki določa, da se lahko pregledi na kraju samem opravijo, kadar koli se to šteje za potrebno.

CIPER

Izvoz, tranzit in ponovni prenos (ponovni izvoz) osebnega in lahkega orožja ureja ministrska odredba 257/2005, obrambna (uredba o izvozu vojaške opreme) odredba iz leta 2005, kot je bila spremenjena z ministrsko odredbo 165/2008. Ta odredba je usklajena s Kodeksom ravnanja EU glede izvoza orožja in ustrezno deklaracijo Sveta z dne 13. junija 2000 (2000/C191/01). Pristojni organ za izdajo vseh dovoljenj za izvoz, ponovni prenos (ponovni izvoz) ali tranzit osebnega in lahkega orožja je ministrstvo za trgovino, industrijo in turizem. Oddelek za carine in trošarine je odgovoren za nadzor v skladu z določbami carinske zakonodaje.

Uvoz, pridobitev, posest in prevoz osebnega in lahkega orožja ureja zakon 113(1)/2004 „o strelnem in drugem orožju“. Zakon je usklajen z evropsko Direktivo 91/477/EGS, kakor je bila spremenjena z Deklaracijo Sveta 2000/C191/01.

Proizvodnjo določenega osebnega in lahkega orožja ureja zakon 113(I)2004 (del III, člen 7(I)), ki določa, da je takšna proizvodnja državljanom Cipra ali osebam s prebivališčem v njem prepovedana, razen če so imetniki ustreznih veljavnih dovoljenj, ki jih izdaja načelnik policije. To posebno dovoljenje se državljanom izdaja pod pogoji, določenimi v tem zakonu. Med pogoji so nekaznovanost prosilca, ocena, da dovoljenje ne bi pomenilo nevarnosti zanj, za vlado ali za javni red in nenazadnje uspešno opravljen uradni zdravniški pregled. Nezakonito proizvodnjo, posest, kopičenje in trgovanje z osebnim in lahkim orožjem ureja zakon 113(I)2004, ki za kršitelje predvideva kazni do 15 let zapora in/ali denarno kazen v višini 42 715 EUR.

V okviru ciprske policijske uprave je bil ustanovljen poseben oddelek za vodenje evidence (nacionalni arhiv orožja), elektronska zbirka podatkov pa omogoča lažjo izmenjavo informacij o osebnem in lahkem orožju z drugimi pristojnimi organi v EU, regionalnimi organizacijami in drugimi državami.

FRANCIJA

Embargo

Senat je 10. oktobra 2007 sprejel predlog zakona o ukrepih embarga in drugih omejitvenih ukrepih, ki spreminja kazenski zakonik; predlog zakona je bil nato predložen državnemu zboru. Zakon predvideva kazni za kršitev embarga ali omejitvenih ukrepov, ki jih je tudi opredelil, tako da je zdaj njihova opredelitev po notranjem pravu skladna s priporočili iz resolucije VS ZN 1196.

Posredovanje

Predlog zakona o uvedbi režima za izdajo dovoljenj, potrebnih za posredovanje in nakup z namenom nadaljnje prodaje, je bil Senatu predložen 5. junija 2007. Ta nadzorni režim naj bi se uporabljal za osebe s prebivališčem ali sedežem v Franciji, ki se ukvarjajo z nakupom in nadaljnjo prodajo v tujino, določene pa bodo tudi kazni. Vzpostavitev predhodnega nadzornega režima trgovcev dopolnjuje preverjanje fizičnih in pravnih oseb, ki delujejo kot posredniki.

IRSKA

V nedavno sprejeti direktivi EU o spremembi Direktive Sveta 91/477/EGS o nadzoru nabave in posedovanja orožja so upoštevane določbe protokola o strelnem orožju; direktiva bo tako Irski olajšala ratifikacijo sporazuma v bližnji prihodnosti.

Po uveljavitvi zakona o kazenskem postopku leta 2006 je minister za pravosodje uvedel državno amnestijo v zvezi s strelnim in napadalnim orožjem. Posamezniki so imeli na voljo dva meseca, da oddajo puške in pištole, strelivo in napadalno orožje, in niso bili kaznovani, če so imeli orožje le v nezakoniti posesti. Vendar je bilo vse oddano orožje forenzično pregledano in posamezniki so lahko bili še vedno obtoženi, če je bilo ugotovljeno, da je bilo zadevno orožje uporabljeno pri storitvi kaznivega dejanja. Na policijskih postajah po vsej državi sta bila predana 1 002 kosa orožja, novembra 2006 pa je minister uvedel obvezne najnižje kazni za določena kazniva dejanja, storjena s strelnim orožjem.

Te kršitve in nove z njimi povezane sankcije vključujejo:

1. posedovanje strelnega orožja z namenom ogrozitve človekovega življenja – najvišja določena kazen dosmrtnega zapora in obvezna najmanjša kazen desetih let zapora;

2. uporaba strelnega orožja, da se upre prijetju ali pomaga pri pobegu – najvišja določena kazen dosmrtnega zapora in obvezna najmanjša kazen desetih let zapora;

3. posedovanje orožja pri ugrabitvi vozila – najvišja določena kazen 14 let zapora in obvezna najmanjša kazen petih let zapora;

4. posedovanje strelnega orožja ali streliva v sumljivih okoliščinah – najvišja določena kazen 14 let zapora in obvezna najmanjša kazen petih let zapora;

5. nošenje strelnega orožja z namenom storitve kaznivega dejanja – najvišja določena kazen 14 let zapora in obvezna najmanjša kazen petih let zapora ter

6. predelava strelnega orožja – najvišja določena kazen desetih let zapora in obvezna najmanjša kazen petih let zapora.

Ko bo zakon o kazenskem pravosodju iz leta 2006 začel veljati v celoti, bo morala oseba, ki bo želela posedovati strelno orožje, vložiti prošnjo pri policijskem komisarju za izdajo potrdila za strelno orožje ter mu predložiti dokazila, da izpolnjuje pogoje iz oddelka 4 zakona o strelnem orožju iz leta 1925, kot je bil spremenjen z zakonom o kazenskem pravosodju iz leta 2006. Hkrati morajo trgovci s strelnim orožjem, ki želijo uvoziti ali hraniti strelno orožje, pridobiti posebno dovoljenje ministra.

ITALIJA

Italija je 16. marca 2006 z zakonom št. 146/2006 ratificirala konvencijo ZN proti mednarodnemu kriminalu in pripadajoče protokole (vključno s Protokolom o nedovoljeni proizvodnji strelnega orožja, njegovih sestavnih delov in streliva ter prometu z njimi). Italijanska zakonodaja o strelnem orožju je bila temu ustrezno spremenjena, z njo pa je predpisana hramba informacij v zvezi s strelnim orožjem še najmanj deset let in označitev države proizvodnje.

LATVIJA

Leta 2007 je bilo uvedenih nekaj sprememb, da bi se z obstoječo zakonodajo izboljšal nadzor izvoza osebnega in lahkega orožja. Sprejeti so bili tudi novi predpisi, v katerih se opredeljujejo nacionalni seznami strateškega blaga, ki se nadzoruje, in postopki za izdajo različnih vrst dovoljenj.

(a) Zakon o kroženju strateškega blaga z dne 19. julija 2007. Namen zakona je, da se zagotovi nadzor kroženja strateškega blaga v skladu z nacionalnimi in mednarodnimi zahtevami v zvezi z nadzorom izvoza, uvoza, prenosa in prevoza takšnega blaga. Zakon opredeljuje razdelitev pristojnosti med institucije, zadolžene za nadzor strateškega blaga, njihove pristojnosti in sodelovanje med njimi, ter izraze, uporabljene v zakonu, vključno s posredovanjem. Zakon opredeljuje pristojnost komisije za nadzor strateškega blaga pri obravnavi prošenj za dovoljenje ter postopke za strokovno preučitev in identifikacijo nekaterega blaga.

(b) Zakon o izvajanju sankcij mednarodnih organizacij z dne 3. januarja 2007. Latvija izvaja sankcije, uvedene s strani ZN oziroma EU, v skladu z uredbami EU ali zgornjim zakonom. Sankcije se lahko izvajajo z uporabo kateregakoli izmed treh izvajalskih ukrepov, ki jih priznava zakon o izvajanju sankcij mednarodnih organizacij, tj. finančne in transakcijske (pogodbene) omejitve ter omejitve potovanj.

(c) Uredba kabineta ministrov št. 747 z dne 6. novembra 2007 – Postopki, po katerih se izdajajo dovoljenja in drugi dokumenti v zvezi z nadzorom strateškega blaga. V uredbi so določeni postopki za izdajo, zavrnitev izdaje ali razveljavitev dovoljenja za uvoz, izvoz, prenos ali prevoz vojaškega blaga ali blaga z dvojno rabo ter potrdil o končni uporabi, mednarodnih uvoznih potrdil in potrdil o dostavi.

(d) Uredba kabineta ministrov št. 701 z dne 16. oktobra 2007 – Oblikovanje zakona o nadzornem odboru za strateško blago. V uredbi so določene naloge in pristojnosti odbora.

(e) Uredba kabineta ministrov št. 736 z dne 11. oktobra 2007 – Postopki, po katerih policija izda dovoljenje za prenos strelnega orožja in streliva na ozemlju držav članic EU. V uredbi je določen postopek, po katerem policija podeli dovoljenje za prenos strelnega orožja in streliva na ozemlju držav članic EU, ter postopek izdaje dovoljenja. Uredba vsebuje določila Direktive Sveta EU 91/477/EGS z dne 18. junija 1991 o nadzoru nabave in posedovanja orožja ter Direktive Sveta EU št. 93/15/EGS z dne 5. aprila 1993 o usklajevanju določb v zvezi z dajanjem eksplozivov za civilno uporabo v promet in njihovim nadzorom.

(f) Uredba kabineta ministrov št. 645 z dne 25. septembra 2007 – O nacionalnem seznamu blaga in storitev strateškega pomena. Nova uredba opredeljuje seznam blaga, ki ga je treba nadzorovati, vključno s tistim iz Uredbe Sveta (ES) št. 1334/2000 in skupnega seznama vojaške opreme EU. V skladu s sedanjo uredbo seznam odobri vlada, v nasprotju s prejšnjim postopkom, kjer je bil za to pristojen odbor za nadzor strateškega blaga.

V letu 2007 je bilo rešenih 28 primerov kaznivih dejanj v zvezi s proizvodnjo, nakupom, skladiščenjem in uporabo orožja, streliva in razstreliva v Latviji. Ta kazniva dejanja so povezana predvsem z nezakonitim hranjenjem lovskih pušk. V letu 2007 so državne policijske institucije Ministrstva za notranje zadeve Republike Latvije zasegle 82 kosov strelnega orožja. V skladu s kazenskim pravom je bilo sproženih 227 kazenskih postopkov.

LITVA

Vlada Republike Litve je 8. avgusta 2007 spremenila skupni seznam vojaškega blaga zaradi sprememb v Skupnem seznamu vojaškega blaga Evropske unije.

Vlada Republike Litve je 29. avgusta 2007 spremenila seznam držav, v katere ni dovoljeno izvažati oziroma čez katere ni dovoljeno prevažati blaga s skupnega seznama vojaškega blaga, ter za katere ni dovoljeno posredovati pri pogajanjih ali poslih v zvezi z blagom s skupnega seznama vojaškega blaga zaradi sprememb omejitvenih ukrepov (embargo na orožje) Varnostnega Sveta ZN ali Evropske unije.

21. decembra 2007 je bil spremenjen zakon o nadzoru orožja in streliva, da bi se med drugim sistem nadzora dejavnosti posredovanja prilagodil zahtevam Direktive Sveta 91/477/EGS z dne 18. junija 1991 o nadzoru nabave in posedovanja orožja.

LUKSEMBURG

Leta 2007 ni bil sprejet noben nov predpis.

Pravno podlago s tega področja zagotavljata zakon z dne 15. marca 1983 o orožju in strelivu ter uredba Velikega vojvodstva z dne 31. oktobra 1995 v zvezi z uvozom, izvozom in prevozom orožja, streliva in opreme izključno za vojaške namene ter pripadajoče tehnologije. Zakona sta objavljena v luksemburškem uradnem listu Mémorial. Pregled obstoječe zakonodaje je še vedno v teku.

Ministrstvo za zunanje zadeve je pristojno za povezovanje z drugimi državami in organizacijami, da bi se zagotovilo mednarodno usklajevanje na področju osebnega in lahkega orožja.

Prepovedano orožje

V skladu s členom 4 zakona z dne 15. marca 1983 o orožju in strelivu ni dovoljeno uvažati, izdelovati, predelati, popraviti, pridobiti, kupiti, posedovati, skladiščiti, prevažati, nositi, predati, prodati, izvoziti ali trgovati z nekaterimi vrstami orožja in streliva. Ne glede na ta člen pa minister za pravosodje lahko izda dovoljenje zlasti za:

(a) uvoz, pridobitev, nakup, prevoz, hrambo, prodajo, prenos ali izvoz orožja in streliva oziroma trgovino z njim, če gre za starine, umetniška dela ali okrasne predmete ali, če je namenjeno za zbirko ali razstavo; dovoljenje je lahko pogojeno s trajno onesposobitvijo orožja;

(b) uvoz, pridobitev, nakup, prevoz, hrambo, prodajo, prenos ali izvoz orožja in streliva v znanstvene ali izobraževalne namene;

(c) izvoz, uvoz in prevoz orožja iz tujine, namenjenega v drugo državo.

Dovoljenje je lahko pogojeno s tem, da se zadevno orožje ne sme uporabiti za nič drugega kot za navedene namene.

Luksemburg nima nacionalnega sistema označevanja, ki se uporablja pri proizvodnji in/ali uvozu osebnega orožja. Veliko vojvodstvo nima tovarn za izdelavo orožja. Proizvajalci orožja in streliva ter trgovci z njim morajo voditi register, iz katerega je razviden vstop in izstop orožja v državo, vsebovati pa mora tudi podatke o znamki, kalibru in serijski številki vsakega kosa orožja ter imena in naslove dobaviteljev in kupcev.

V registru morata biti navedena tudi številka in datum izdaje ministrovega dovoljenja. Predložiti jo je treba na zahtevo vsakega javnega uslužbenca. Od proizvajalcev orožja in trgovcev z njim se lahko zahteva, da Ministrstvu za pravosodje izročijo kopijo svojega registra. Največjo količino orožja in streliva, ki jih proizvajalci orožja in trgovci z njim smejo imeti na zalogi, določi minister za pravosodje.

V primeru izgredov, sumljivih shodov ali motenja javnega reda lahko minister za pravosodje odredi zaporo ali izpraznitev vseh trgovin in skladišč z orožjem ali strelivom ter njihov prenos na kraj, ki ga določi sam.

Kršitve zakona z dne 15. marca 1983 se kaznujejo z zaporno kaznijo od osmih dni do največ petih let.

Izvoz

Če je v Velikem vojvodstvu orožje kupljeno za izvoz, proizvajalec na Ministrstvu za pravosodje vloži vlogo za dovoljenje, s katerim se trgovcu dovoli izvoz orožja tj. prevoz orožja od kraja nakupa do meje. Vlogi za izvozno dovoljenje za orožje, strelivo in opremo izključno za vojaške namene in pripadajočo tehnologijo mora biti priloženo mednarodno izvozno dovoljenje ali potrdilo o končnem namembnem kraju. Spremenjena uredba Velikega vojvodstva z dne 31. oktobra 1995 določa, da obliko in vsebino teh dokumentov predpiše minister za zunanje zadeve, zunanjo trgovino in sodelovanje.

Luksemburg v skladu s členom 11 Direktive 91/477/EGS o nadzoru nabave in posedovanja orožja druge zadevne države članice obvešča o dovoljenjih, ki jih je izdal za izvoz na njihovo ozemlje.

Urad za izdajo dovoljenj lahko zahteva, da se vlogam za prevoz orožja, streliva in opreme izključno za vojaške namene ter pripadajoče tehnologije priloži dokument, s katerim pristojni organi države izvora blaga potrdijo, da je izvoz v navedeno ciljno državo dovoljen.

Vlogam za izvozna in prevozna dovoljenja je treba priložiti izjavo, ki jo podpiše prosilec in s katero se zaveže, da bo izvoz ali prevoz izvedel v skladu z vlogo za dovoljenje. Po vsaki opravljeni pošiljki blaga, navedenega v izvoznem dovoljenju, mora izvoznik v roku treh mesecev uradu za izdajo dovoljenj predložiti dokazilo o tem, da je blago prispelo v odobreno ciljno državo in da ga je uvoznik sprostil v promet.

Takšno dokazilo je lahko bodisi dokument, ki ga izdajo carinski organi države uvoza in iz katerega je razvidno, da je bilo blago prijavljeno za promet v tej državi, bodisi kateri koli drug dokument, iz katerega je razvidno, da je blago neposredno prejel organ, pooblaščen s strani države uvoza, ali vsak subjekt, ki nastopa v imenu tega organa.

Uničevanje orožja

Metoda, ki jo za uničenje orožja uporablja Luksemburg (luksemburška vojska, policija in carina), je razrez. Uničenje izvajajo orožarji zadevnih služb. Razrezana kovina se zbere v zabojnike, ki jih orožarsko osebje odpelje v jeklarne, kjer jo pred pričami raztalijo v elektronskih plavžih. Po uničenju se pripravi zapisnik.

NIZOZEMSKA

Nizozemska leta 2006 v zakonodaji o osebnem in lahkem orožju ni sprejela nobenih sprememb.

POLJSKA

Zakon z dne 22. junija 2001 o gospodarski dejavnosti na področju izdelave eksplozivov, orožja in streliva in trgovine z njimi ter vojaške ali policijske tehnologije (Uradni list št. 67, točka 679, kot spremenjena) je bil spremenjen, da bi se poljski predpisi uskladili z zakonodajo Evropske unije.

Svet ministrov je 23. novembra 2004 izdal odredbo o prepovedi in omejitvah prodaje blaga s strateškim pomenom za državno varnost (Uradni list št. 255, točka 2557, kot spremenjena), ki opredeljuje seznam držav, v katere je izvoz orožja prepovedan ali omejen. Odredba je bila 1. avgusta 2007 spremenjena in posodobljena v skladu s poljskimi mednarodnimi obvezami, ki izhajajo iz članstva v ZN in EU.

Spremenjen je bil tudi zakon z dne 21. maja 1999 o orožju in strelivu (Uradni list št. 53, točka 549, kot spremenjena), a spremembe niso veljale za izdelavo orožja, trgovino z njim ali označevanje orožja.

Poljska pri ostali zakonodaji o osebnem in lahkem orožju ni uvedla nobenih sprememb.

PORTUGALSKA

Leta 2006 je začel veljati nov pravni okvir, ki ureja proizvodnjo, popravilo, uvoz, izvoz, prevoz, kopičenje zalog, kroženje osebnega in lahkega orožja, trgovino z njim, izdajanje dovoljenj za to orožje, pridobitev in posedovanje osebnega in lahkega orožja, njegovih sestavnih delov ter pripadajočega streliva.

Za vse blago na evropskem skupnem seznamu vojaškega blaga in seznamu streliva iz Wassenaarskega sporazuma velja nadzor izvoza, vključno z osebnim in lahkim orožjem.

Za uvoz in izvoz osebnega in lahkega orožja je potrebno dovoljenje, ki ga izda organ za izdajo dovoljenj na Ministrstvu za obrambo oziroma Ministrstvu za notranje zadeve, odvisno od tega, ali je orožje namenjeno za vojaško ali civilno uporabo.

Za prevoz orožja veljajo isti predpisi kot za uvoz in izvoz, zato je potrebno dovoljenje od pristojnega organa.

Vse prošnje za dovoljenje se obravnavajo od primera do primera. Vsako prošnjo obravnava tudi Ministrstvo za zunanje zadeve ob upoštevanju zunanjepolitičnih interesov, pri čemer se med drugim upoštevajo tudi merila iz kodeksa ravnanja EU glede izvoza orožja.

Merila kodeksa ravnanja veljajo kot minimalni standardi pri ocenjevanju prošenj za dovoljenje. Izvozna dovoljenja se ne podelijo, če velja embargo ZN, EU ali OVSE. Za osebno in lahko orožje veljajo tudi smernice Wassenaarskega sporazuma, sprejete leta 2002.

Nacionalna praksa označevanja je popolnoma v skladu z najboljšimi praksami mednarodnih instrumentov, predvsem protokola ZN o strelnem orožju, smernic Wassenaarskega sporazuma o najboljših praksah pri izvozu osebnega in lahkega orožja, smernic OVSE o najboljših praksah pri označevanju, vodenju evidenc in sledljivosti osebnega in lahkega orožja ter instrumenta, ki bi državam omogočil pravočasno in zanesljivo prepoznavanje in izsleditev nedovoljenega osebnega in lahkega orožja.

Ministrstvo za obrambo v primeru orožja za vojaško rabo zahteva, da se uvoženo in izvoženo orožje označi z imenom proizvajalca, državo proizvodnje ter serijsko številko. Spodbuja se tudi, da se orožje označi z dodatnimi podatki, kot so leto proizvodnje, vrsta/model orožja in kaliber.

Člen 53 Zakona 5/2006 vsakega proizvajalca obvezuje, da se pri osebnem orožju za civilno rabo vsak kos označi z imenom proizvajalca, modelom, letom izdelave in serijsko številko. Strelno orožje, izdelano na Portugalskem, bi moralo imeti jasno oznako, ki jo izda uradni organ in je priznana s strani Ministrstva za notranje zadeve.

V primeru popravila strelnega orožja, kjer se lahko serijska številka izbriše, bi bilo treba strelno orožje predhodno pregledati in označiti.

Če je orožje brez zahtevanih oznak, ga nacionalne oblasti ustrezno označijo.

Ministrstvo za obrambo vodi posodobljen register o prenosu orožja za vojaško rabo in orožju, ki ga posedujejo in skladiščijo obrambne in varnostne sile.

Ministrstvo za notranje zadeve je odgovorno za register osebnega orožja za civilno rabo, ki vsebuje podatke o proizvodnji, uvozu, izvozu in prenosu orožja. Vsak register vsebuje podatke o naslednjih elementih: proizvajalec, številka, model, kaliber in podatki o poslu (datum, sodelujoče strani, dovoljenje).

V register se vnesejo tudi drugi primeri, kot so kraja, izguba in zaseg orožja.

ROMUNIJA

V zvezi s primarno zakonodajo o osebnem in lahkem orožju ni bilo podanih nobenih novih pobud ali sprememb.

Sekundarna zakonodaja je bila posodobljena s sklepom vlade št. 924/2007 o odobritvi seznama vojaškega blaga, za katerega velja nadzor izvoza in uvoza ter nadzor drugih dejavnosti, odlokom predsednika o Nacionalni agenciji za nadzor izvoza (ANCEX) št. 200/2007 v zvezi z obrazci o splošnem izvoznem dovoljenju ter odlokom predsednika št. 155/2007 o posodobitvi postopka posvetovanja pri razvrščanju blaga.

SLOVAŠKA

Na Slovaškem v letu 2007 ni bilo sprejetih nobenih sprememb v zvezi z izvajanjem skupnega ukrepa EU o osebnem in lahkem orožju ter Programa EU za preprečevanje nedovoljenega prometa s konvencionalnim orožjem in boj proti njemu.

ŠPANIJA

Parlament je 28. decembra odobril zakon 53/2007 o zunanji trgovini z obrambno opremo in blagom z dvojno rabo, ki je začel veljati 29. januarja 2008. Španija je s tem zakonom postala ena izmed držav z najostrejšo zakonodajo na tem področju. Zakon 53/2007 se sklicuje na vse določbe akcijskega programa in izglasovanih resolucij Generalne skupščine Združenih narodov ter jih spoštuje, vključno z dodatnim protokolom konvencije proti mednarodnemu organiziranemu kriminalu (GSZN ga je sprejela 31. maja 2001) o nedovoljeni trgovini s strelnim orožjem, njegovimi sestavnimi deli in strelivom, znanim kot protokol ZN o strelnem orožju.

Novi zakon ima naslednje posledice:

— španska zakonodaja danes na tem področju določa pravno normativno raven zakona, s čimer se vzpostavlja instrument za bolj učinkovito izvrševanje nadzora,

— novi zakon določa nove predpise s področja zunanje trgovine z obrambno opremo in blagom z dvojno rabo, ki se v celoti skladajo z zavezami Španije v okviru mednarodnih forumov in vseh režimov neširjenja orožja,

— novi zakon razširja področje nadzora na vse vrste strelnega orožja, tudi na lovsko in športno orožje, njegove sestavne dele in strelivo v skladu z resolucijo Generalne skupščine Združenih narodov 55/255 o nedovoljeni trgovini s strelnim orožjem, njegovimi sestavnimi deli in strelivom,

— zakon upošteva predvsem osem meril evropskega kodeksa ravnanja glede izvoza orožja ter merila OVSE za izvoz osebnega in lahkega orožja,

— v zakon je vključena še izrecna zaveza o spodbujanju regionalnih in mednarodnih procesov za krepitev nadzora trgovine z orožjem, predvsem sprejetja mednarodne pogodbe o trgovini z orožjem (ATT – Arms Trade Treaty), ter o sodelovanju v teh procesih.

Španija je 7. februarja 2007 pri Generalnem sekretariatu Združenih narodov deponirala listino o pristopu k protokolu ZN o strelnem orožju. Protokol je začel veljati 11. marca 2007.

Španija je v notranji pravni red nedavno vnesla mednarodni instrument za označevanje in odkrivanje osebnega in lahkega orožja.

I.C. Usposabljanje upravnih organov, organov pregona, sodnih organov

V nadaljevanju so navedeni prispevki držav članic EU v zvezi z njihovimi prizadevanji in pobudami na področju usposabljanja državnih uprav.

ROMUNIJA

Romunija je nadalje razvijala okrepljene dejavnosti v okviru ozaveščanja industrije, kjer je organizirala različne dogodke, kot so razstava in konferenca o povezavi med Črnim morjem ter vprašanji s področja obrambe in vesolja (Black Sea Defense and Aerospace), ki je potekala 24. do 27. aprila 2007, ter razstava EXPOMIL (18. do 21. oktobra 2007), da bi se pri podjetjih spodbudili in širili pravni okvir in najboljše prakse o nadzoru izvoza.

ŠPANIJA

V letu 2007 so različni španski organi pregona tako kot v preteklih letih znova organizirali tečaje in delavnice o kazenski obravnavi strelnega orožja in eksploziva ter uporabi informacijske tehnologije pri nadzoru strelnega orožja in eksploziva. Organizirali so se redni seminarji, da bi se povečalo poznavanje pravnega okvira, ki velja za preprečevanje nedovoljene trgovine z osebnim in lahkim orožjem ter boj proti njej, s ciljem ohraniti in poglobiti znanje policijskih uradnikov, pristojnih za ta vprašanja.

ZDRUŽENO KRALJESTVO

Združeno kraljestvo je pregledalo svoje predpise o posredovanju in v zvezi s tem že sprejelo nekaj odločitev o nadaljnjem ukrepanju: od 1. oktobra 2008 bomo okrepili eksteritorialni nadzor osebnega orožja in ročno prenosljivih protiletalskih obrambnih sistemov (MANPADS); eksteritorialni nadzor lahkega orožja bo uveden aprila 2009; odločiti se je še treba o tem, ali naj se zakonsko uredi ponujanje pomožnih storitev (če da, kakšnih storitev) pri vseh posredniških poslih z osebnim in lahkim orožjem; še vedno preučujemo, ali naj se uvede register posrednikov orožja, zlasti pa, ali bi sistem registracije imel toliko prednosti, da bi bili zakoniti posli upravičeno obremenjeni. Združeno kraljestvo je trenutno edina članica EU, ki bo objavila podatke iz dovoljenj za posredovanje, vključno z zavrnitvami.

I.D. Druge pobude ali dejavnosti

FRANCIJA

Letno poročilo o izvozu orožja iz Francije v letu 2007 je bilo parlamentu predloženo oktobra 2008. V poročilu so predstavljene nacionalne nadzorne prakse in mednarodne dejavnosti na področju nadzora izvoza, pri katerih sodeluje Francija. Vključena je priloga o dobavi osebnega in lahkega orožja s strani Francije. Poročilo je odraz preglednosti tega vprašanja z vidika civilne družbe in mednarodne skupnosti, za katero si Francije že leta nenehno prizadeva.

ŠPANIJA

Pristojni španski organi so v letu 2007 pod vodstvom centralnega inšpektorata za strelno orožje in eksplozive pri Guardii Civil zasegli 1 184 kosov nezakonitega strelnega orožja (82 iz držav schengenskega območja in 1 102 iz držav, ki niso v schengenskem območju). Trenutno imajo španske oblasti skupno 269 267 kosov strelnega orožja vseh vrst, od tega je 51 974 kosov izbranih za prodajo na dražbi, 30 328 kosov pa bo uničenih.

V letu 2007 so ti organi izvedli 26 291 inšpekcijskih pregledov, ki so privedli do 693 postopkov proti proizvajalcem, trgovcem, posameznikom ali družbam za varovanje, od katerih je bilo 243 povezanih s strelnim orožjem in 450 z eksplozivi. Carinsko osebje izvaja redne ukrepe na letališčih in v pristaniščih v postopkih odkrivanja kaznivih dejanj na teh področjih.

II. MEDNARODNA IZVEDBENA PRIZADEVANJA V LETU 2007

II.A. Ukrepi za boj proti kopičenju in širjenju osebnega in lahkega orožja ter preprečevanje nezakonite trgovine s konvencionalnim orožjem

II.A.1. Finančna, tehnična in druga pomoč ustreznim programom in projektom pod vodstvom ZN, Mednarodnega odbora Rdečega križa ter drugih mednarodnih ali regionalnih in nevladnih organizacij

II.A.1.1 Ukrepi in projekti, ki jih podpira Evropska unija

1. Na regionalni ravni so med ukrepe EU na področju osebnega in lahkega orožja sodili: Južna in vzhodna Evropa: Ukrajina: Evropska unija je v okviru izvajanja Sklepa Sveta 2005/852/SZVP prispevala 1 000 000 EUR za opremo in uničenje 20 000 kosov osebnega in lahkega orožja. Ta enoletni projekt se je začel 4. avgusta 2006, izvaja pa ga Natova agencija za vzdrževanje in oskrbo (NAMSA). Do sedaj je bilo uničenih 17 710 kosov osebnega in lahkega orožja, zaradi zmanjšanja neposrednih stroškov pa je bil cilj 20 000 kosov povečan na 27 760 kosov. Drugi del sporazuma o dotaciji – dobava opreme – še ni bil izveden, ker sta Kalinovka in Vinnitsa Rada (lokalna parlamenta) soglasno podala veto na načrt za vzpostavitev obrata za uničenje orožja v Kalinovki, zaradi česa je potrebno več časa za obravnavo drugih možnosti. Celoten proces se je zavlekel, trajanje sporazuma o dotaciji pa je bilo treba podaljšati do 31. marca 2008, da bi tako dosegli načrtovan namen dotacije in v celoti izkoristili prispevek EU. Delovna skupina za globalno razoroževanje in nadzor nad oborožitvijo (CODUN) razmišlja o nadaljnji podpori. Zahodni Balkan: pilotni projekt EU za Zahodni Balkan v zvezi z načrtom podpore na področju osebnega in lahkega orožja, ki ga na podlagi dejavnosti, začetih leta 2006, izvajata jugovzhodna in vzhodna evropska klirinška hiša za nadzor nad osebnim in lahkim orožjem (SEESAC), je še naprej izvajal različne projekte na področju osebnega in lahkega orožja v državah Zahodnega Balkana (v Albaniji, Bosni in Hercegovini, na Hrvaškem, NJRM, Srbiji, Črni gori in na Kosovu), da bi jim omogočil oblikovanje pravnih in institucionalnih okvirov, ki so skladni s politikami in praksami EU na področju osebnega in lahkega orožja. Oblikovanih je bilo več odzivov, in sicer: 1) napotitev glavnih tehničnih svetovalcev EU za osebno in lahko orožje v Albanijo, Bosno in Hercegovino, na Hrvaško, v Črno goro, na Kosovo, ki je pod upravnim nadzorom Združenih narodov, in Nekdanjo jugoslovansko republiko Makedonijo (NJRM); 2) analiza izvoza orožja in zakonodaja o nadzoru prenosa; 3) oblikovanje operativnega podpornega orodja; 4) oblikovanje, razvoj in izvedba naprednega programskega sistema za registracijo in upravljanje z orožjem v NJRM; 5) sodelovanje parlamentarcev pri vprašanju osebnega in lahkega orožja in oblikovanje regionalnega parlamentarnega foruma o osebnem in lahkem orožju; 6) preučitev stika otrok in mladine z osebnim in lahkim orožjem v regiji; in 7) podpora pri izgradnji varnejših skupnosti. Projekt je podprl tudi trenutno tehnično pomoč SEESAC in projektne razvojne dejavnosti znotraj regije. Albanija: Natov skrbniški sklad Partnerstva za mir za uničenje osebnega in lahkega orožja je bil zaključen leta 2007. EU je k temu projektu prispevala 1 320 000 EUR (Sklepi Sveta 2003/276/SZVP in 2004/790/SZVP), od katerih je bilo porabljenih 1 308 423 EUR. Afrika: zahodna Afrika: Evropska komisija je v okviru programa preprečevanja konfliktov in vzpostavljanja miru v zahodni Afriki v vrednosti 5,5 milijona EUR (Evropski razvojni sklad) podprla program Gospodarske skupnosti zahodnoafriških držav na področju osebnega orožja (ECOSAP) z zneskom 1,45 milijona EUR in tako zagotovila pomoč pri vzpostavitvi in okrepitvi nacionalnih komisij za osebno orožje in njihovih dejavnosti. Cilj projekta je bil tudi okrepiti zmogljivosti za zagotovitev splošnega političnega pregleda in učinkovitega upravljanja zakonitih prenosov orožja v podregiji in za oblikovanje politike ter napredek v boju proti širjenju in trgovini z osebnim in lahkim orožjem. Evropska komisija je podprla tudi poseben projekt (Evropski razvojni sklad), da bi zagotovila tehnično pomoč enoti za omejitev osebnega orožja v okviru Gospodarske skupnosti zahodnoafriških držav (ECOWAS) pri pripravi akcijskega načrta za izvajanje konvencije o osebnem in lahkem orožju. osrednja Afrika: Evropska komisija je podprla triletni projekt v vrednosti 4 milijonov EUR (Evropski razvojni sklad) za oblikovanje zmogljivosti za mir in varnost Gospodarske skupnosti osrednjeafriških držav (ECCAS/CEEAC) na področju preprečevanja konfliktov, mehanizmov zgodnjega opozarjanja, sodelovanja z NVO, ki so dejavne na področju preprečevanja konfliktov, političnih in diplomatskih ukrepov, tudi na področju osebnega in lahkega orožja. Afriška unija: Evropska komisija je zagotovila financiranje priprave seminarja Komisije Afriške unije in Evropske komisije o odstranjevanju min in razorožitvi, vključno z osebnim in lahkim orožjem, da bi tako okrepila dialog med tema dvema organizacijama, izmenjala najboljše prakse ter nadalje preučila projekte, ki bi jih morda lahko podprla na tem področju.

2. Evropska komisija je podprla tudi veliko splošnih programov za razorožitev, demobilizacijo in ponovno vključevanje, npr. v Liberiji, Sudanu, Kongu (Brazzaville) in Haitiju, ki neposredno ali posredno obravnavajo splošno zmanjšanje nasilja, posedovanje orožja, prestrukturiranje oboroženih sil in vprašanje ponovne vključitve nekdanjih borcev v družbo.

Latinska Amerika/ Karibsko otočje: Izvajanju zadnje faze projekta v zvezi z usposabljanjem inštruktorjev in razvojem zbirke podatkov leta 2007 je sledilo sprejetje Sklepa Sveta 2006/1000/SZVP, v katerem je bil določen dokončni prispevek v višini 700 000 EUR. Ta enoletni projekt je prispeval k boju proti destabilizirajočemu kopičenju osebnega in lahkega orožja v Latinski Ameriki in na Karibskem otočju. Več kot 1 340 uradnikov iz organov kazenskega pregona je bilo do sedaj v okviru projekta usposobljenih v preiskovalnih tehnikah, do konca projekta pa naj bi jih bilo usposobljenih 2 300.

Poleg tega se je več kot 180 parlamentarcev in njihovih svetovalcev udeležilo usposabljanja, pripravljajo in prenavljajo pa se tudi nekatere infrastrukture in objekti, da bi tako bolj učinkovito usklajevali dejavnosti. Kar zadeva učinek so nekatere države v regiji uradno poročale o zaplembi orožja, njegovih sestavnih delov in streliva ter jo povezale z ukrepi krepitve zmogljivosti prek programov usposabljanja. V okviru projekta je potekala strategija izhoda, s katero naj bi spodbudili države v regiji, lokalne donatorje in organizacije, da sami prevzamejo odgovornost za dvostransko financiranje

II.A.2. Finančna, tehnična in druga pomoč držav članic EU za projekte v zvezi z osebnim in lahkim orožjem

Poleg projektov, ki jih EU financira z različnimi instrumenti, ki jih ima na voljo, so države članice financirale številne dvostranske projekte v zvezi z osebnim in lahkim orožjem. Države članice so pri tem zagotovile naslednje prispevke k temu poročilu:

AVSTRIJA

Avstrija je v letu 2007 prispevala k različnim projektom pomoči pod vodstvom Urada ZN za razorožitev (UNODA) v podporo procesu proti osebnemu in lahkemu orožju pod okriljem ZN, kjer je bila osrednja pozornost namenjena projektom v Afriki.

Avstrija je podprla predvsem naslednje projekte:

— izvajanje praktičnih ukrepov za razorožitev v Zahodni Afriki, tehnična podpora enoti za omejitev osebnega orožja v okviru Gospodarske skupnosti zahodnoafriških držav (ECOWAS) (200 000 EUR),

— zakonska ureditev posredništva osebnega orožja v Afriki (100 000 EUR),

— oblikovanje pravnega instrumenta za nadzor osebnega in lahkega orožja v osrednji Afriki (230 000 EUR).

FINSKA

— Finska je leta 2007 z zneskom 250 000 EUR podprla program Gospodarske skupnosti zahodnoafriških držav na področju osebnega orožja (ECOSAP). Podoben znesek bo temu namenila tudi leta 2008, s čimer bo finski prispevek v obdobju 2006–2008 skupaj znašal 750 000 EUR,

— podpora misiji OVSE v Republiki Moldaviji, ki zajema uničenje presežnih in zastarelih zalog streliva (skupaj 160 000 EUR),

— prispevek za prvo fazo programa OVSE na področju osebnega in lahkega orožja ter konvencionalnega streliva v Republiki Tadžikistan, ki vključuje obnovo skladišč streliva na šestih lokacijah (skupaj 100 000 EUR),

— prispevek za skrbniški sklad Natovega Partnerstva za mir v Afganistanu, namenjen pomoči pri zagotavljanju fizične varnosti in upravljanju zalog streliva (skupno 100 000 EUR).

FRANCIJA

Francija je v obdobju 2006–2008 prek Programa Združenih narodov za razvoj financirala tri programe s področja osebnega in lahkega orožja:

— prispevek za program podpore za nadzor osebnega orožja v državah članicah Zahodnoafriške gospodarske skupnosti, ki je prevzel naloge Francije v okviru Evropske unije (260 000 USD),

— projekt zmanjšanja oboroženega nasilja v Demokratični republiki Kongo z nadzorom osebnega orožja in spodbujanjem trajnostnega načina preživetja (750 000 USD),

— program za nadzor osebnega orožja in civilno razoroževanje v Burundiju (200 000 USD).

Francija je v letu 2007 med drugim prispevala tudi:

— v poseben sklad Regionalnega centra Združenih narodov za mir in razoroževanje v Afriki v Loméju (77 000 EUR),

— v proračun za dejavnosti v okviru Regionalnega centra za pomoč pri preverjanju in izvajanju nadzora orožja in Varnostnega odbora Sveta (30 000 EUR).

NEMČIJA

Nemčija prispeva k projektom in dejavnostim na področju osebnega in lahkega orožja, vključno s pripadajočim strelivom, v okviru različnih institucij in organizacij ter v sodelovanju z njimi. Večina teh dejavnosti poteka v daljšem časovnem obdobju, ki presega eno koledarsko leto. V nadaljevanju so navedene najpomembnejše pobude iz leta 2007:

Afganistan (od leta 2004 naprej, celotni proračun v višini 300 000 EUR)

Nemčija od leta 2004 podpira procesa DD&R (razorožitev, demobilizacija in ponovno vključevanje) in DIAG (razpustitev nezakonitih oboroženih skupin) v Afganistanu s tem, da sofinancira odstranjevanje in uničevanje presežnih količin orožja in streliva.

Angola (obdobje 2003–2009, celotni proračun v višini 11 990 332 EUR)

Nemčija podpira nekdanje bojevnike in njihove družine v Angoli, da se ponovno vključijo v družbeno in gospodarsko življenje. Nemčija prek Instituto de Reintegração Sócio-Profissional para Ex-militares prispeva v program Svetovne banke za demobilizacijo in ponovno vključevanje v Angoli. Ponovno vključevanje nekdanjih borcev se lokalno podpira s socialnimi in gospodarskimi razvojnimi projekti ter krepitvijo lokalne uprave.

Burundi (obdobje 2003–2007, celotni proračun v višini 15 940 000 EUR)

Nemčija podpira projekte za ponovno vključevanje nekdanjih borcev, notranje razseljene osebe in vračanje beguncev v Burundi. Prispevek Nemčije je na štirih glavnih področjih: krepitev vloge občinskih struktur, namenjenih ponovnemu vključevanju, oživitev kmetijske proizvodnje, ustvarjanje dohodka in ponovna usposobitev infrastrukture.

Kambodža (obdobje 2007–2008, celotni proračun v višini 1 260 000 EUR)

Nemčija podpira kraljevo vlado Kambodže v njenih prizadevanjih s področja nadzora osebnega in lahkega orožja, kjer je pozornost namenjena upravljanju nakopičenih zalog in uničenju presežkov zalog konvencionalnega streliva.

Demokratična republika Kongo (obdobje 2005–2011, celotni proračun v višini 12 000 000 EUR)

Nemčija s sredstvi v višini 3,5 milijona EUR (tehnična pomoč) podpira ponovno vključevanje otrok in mladine, ki so bili nekoč vključeni v bojne skupine v pokrajini Maniema v Demokratični republiki Kongo, v družbeno in gospodarsko življenje. S sredstvi v višini 8,5 milijona EUR (do oktobra 2008, finančna pomoč), namenjenimi delovno intenzivnim infrastrukturnim projektom, podpira tudi ponovno vključevanje nekdanjih borcev.

Območje Velikih jezer (obdobje 2003–2009; celotni proračun v višini 12 900 000 EUR)

Nemčija prispeva sredstva v skrbniški sklad Svetovne banke za večdržavni program demobilizacije in ponovnega vključevanja na območju Velikih jezer v višini 12,9 milijona EUR. Nemčija prispeva sredstva (7,5 milijona EUR) tudi za projekt boja proti nezakonitem širjenju osebnega in lahkega orožja, ki se izvaja v okviru podpore konferenci za območje Velikih jezer (2004–2011).

Liberija (obdobje 2005–2007, celotni proračun v višini 10 750 000EUR)

Nemčija podpira državni program demobilizacije in ponovnega vključevanja (DDRP). Program zagotavlja psihosocialno pomoč žrtvam spolnih zlorab med vojno v Liberiji in pomoč pri ponovnem vključevanju vračajočih se beguncev in nekdanjih bojevnikov, in sicer z delovno intenzivnimi projekti za ponovno usposobitev infrastrukture.

Ruanda (obdobje 2003–2007, celotni proračun v višini 8 773 000EUR)

Nemčija podpira ruandsko komisijo za demobilizacijo in ponovno vključevanje (RDRP) ter proces ponovnega družbenega vključevanja in zdravstveno rehabilitacijo nekdanjih bojevnikov v Ruandi.

„Razvojno sodelovanje in nadzor osebnega orožja“ (obdobje 2001–2008, celotni proračun v višini 3 452 000EUR)

Nemška vlada je vzpostavila sektorski projekt za razvojno sodelovanje in nadzor osebnega orožja (DECOSAC). Eden izmed ciljev projekta je razviti in testirati instrumente za nadzor osebnega orožja pri razvojnem sodelovanju. Leta 2007 se je s projektom podprla ugandska nacionalna kontaktna točka za nadzor osebnega orožja, da bi se izvedel ugandski akcijski načrt za nadzor osebnega orožja na področju krepitve zmogljivosti in dviga ozaveščanja. Potekala so politična posvetovanja, predstavniki varnostnega sektorja, organizacij civilne družbe in nevladnih organizacij (npr. ugandski skupni krščanski svet) pa so organizirali kampanje za dvig ozaveščenosti in delavnice.

IRSKA

Irska je od vzpostavitve akcijskega programa prispevala približno 2 milijona EUR za projekte, povezane neposredno z vprašanjem osebnega in lahkega orožja. Irska je v zadnjih štirih letih zagotovila sredstva za Ženevski forum, organizacijo s sedežem v Ženevi, ki zagotavlja vzpostavljanje partnerstev med vladami, mednarodnimi organizacijami in nevladnimi organizacijami glede vprašanj skupnega pomena, kot sta razorožitev in nadzor orožja. Ženevski forum še naprej podpira obstoječe projekte za boj proti širjenju in zlorabi osebnega in lahkega orožja.

Irska kot članica Mreže za človekovo varnost podpira pristop k vprašanju orožja, usmerjen na ljudi, in ima dolgo zgodovino zagotavljanja sredstev za programe razorožitve, demobilizacije, ponovnega vključevanja in rehabilitacije (programi DDRR). Obrambne sile so bile neposredno vključene v program DDRR v Liberiji. Večina sodelovanja je bila v zvezi z varnostjo, sile pa so hkrati dodobra spoznale delovanje takih programov, kar bi lahko pripomoglo pri prihodnjih misijah ZN v Afriki. Izkušnje, ki so jih v zvezi z razorožitvijo, demobilizacijo, ponovnim vključevanjem in rehabilitacijo pridobile obrambne sile pri misiji Združenih narodov v Liberiji, bi lahko bile področje za prihodnje sodelovanje z našimi evropskimi partnerji. Irska je maja 2007 umaknila kontingent iz Liberije.

Novembra 2007 je privolila, da v Republiko Čad in Srednjeafriško republiko pošlje kontingent približno 400 pripadnikov stalnih obrambnih sil kot pomoč novi operaciji v okviru ZN, ki poteka pod vodstvom EU, znani kot EUFOR Tchad/RCA.

Irska je decembra 2007 Mednarodni akcijski mreži za osebno orožje (IANSA) prispevala 3 500 EUR kot podporo izdaji knjige o osebnem in lahkem orožju v Južni Afriki.

LATVIJA

Latvija je leta 2007 prispevala 7 000 EUR Natovemu skrbniškemu skladu Partnerstva za mir za uničenje osebnega in lahkega orožja ter ročno prenosljivih protiletalskih obrambnih sistemov v Ukrajini.

LITVA

Litovsko vojaško osebje od leta 2005 v okviru dejavnosti za obnovo province Ghor v Afganistanu uničuje zbrane zaloge starega presežnega osebnega in lahkega orožja, neeksplodiranih ubojnih sredstev in razstreliva. Enota za obnovo province pomaga tudi lokalnim oblastem pri programu za razpustitev nezakonitih oboroženih skupin v Afganistanu ter skladiščenju, označevanju in popisovanju orožja. Enota za obnovo province je lokalnim oblastem pomagala tudi pri zbiranju osebnega in lahkega orožja ter streliva.

LUKSEMBURG

V obdobju med letoma 2001 in 2004 je luksemburška vlada financirala projekt evropskega inštituta za raziskovanje in informacije o miru in varnosti (GRIP) za krepitev mreže afriških nevladnih organizacij na področju preprečevanja konfliktov in vzpostavljanja miru. Projekt med drugim predvideva vzpostavitev mreže nevladnih organizacij v osrednji in zahodni Afriki, ki bo delovala na področju kulture miru, vzpostavljanja miru in boja proti širjenju osebnega orožja. Celotni prispevek temu projektu znaša 223 000 EUR. Leta 2007 je bil evropskemu inštitutu za raziskovanje in informacije o miru in varnosti dodeljen tudi znesek 20 000 EUR kot prostovoljni prispevek.

MALTA

Nedovoljena proizvodnja, prenos in obtok osebnega in lahkega orožja kot tudi njegovo prekomerno kopičenje in nenadzorovano širjenje ostajajo glavni problem Malte. Malta še naprej v celoti podpira mednarodne in regionalne pobude v zvezi s sprejetjem novih ukrepov, ki prispevajo k razvoju inovativnih načinov in sredstev za zaustavitev nedovoljene trgovine, proizvodnje in prenosa orožja ter nadzor proizvodnje, trgovine, kopičenja in uporabe osebnega in lahkega orožja.

Malta poudarja izmenjavo informacij na nacionalni in mednarodni ravni med nacionalnimi in mednarodnimi organi, da bi se olajšalo zbiranje obveščevalnih podatkov o trgovini z osebnim in lahkim orožjem.

NIZOZEMSKA

Leta 2007 je Nizozemska prispevala k naslednjim institucijam, projektom in drugim dejavnostim na področju osebnega in lahkega orožja ter streliva:

— Regionalni center za lahko orožje (RECSA), izvajanje deklaracije iz Nairobija in protokola iz Nairobija na območju Velikih jezer in Afriškega roga,

— Safeworld, projekt za omejevanje oboroženega nasilja, izboljšanje varnosti ljudi in vzpostavljanje pogojev za trajnostni razvoj prek nadzora lahkega orožja,

— Saferworld, projekt „Biting the Bullet“,

— Inštitut za varnostne študije (ISS), študije o državah in čezmejno raziskovanje v južni, vzhodni in osrednji Afriki za potrebe izvajanja in prenosa podatkov,

— Mednarodna akcijska mreža za osebno orožje (IANSA), svetovna strategija za manj osebnega orožja,

— Popis osebnega orožja, temeljno financiranje,

— „Dealing and Wheeling in SALW“, dokumentarni film Sanderja Frackena, finančni prispevek za ustvarjanje in distribucijo dokumentarnega filma,

— Ženevski forum, Vzpostavljanje miru in varnostnih partnerstev,

— Asociacion para Politicas Publicas (APP), dejavnosti zoper širjenje in nedovoljeno trgovino z osebnim orožjem v Argentini,

— Sklad HALO, zbiranje in uničenje osebnega orožja, lahkega strelnega orožja ter streliva v Afganistanu,

— skupina za ukrepanje na področju min („Mine Action Group“), zbiranje in uničenje osebnega orožja, lahkega strelnega orožja ter streliva v Demokratični republiki Kongo,

— OVSE, projekt za uničenje in varno skladiščenje osebnega in lahkega orožja ter konvencionalnega streliva v Republiki Tadžikistan,

— UNIDIR, razvoj Protokola o oceni varnostnih potreb,

— UNDP/Bosna in Hercegovina, uničenje osebnega in lahkega orožja ter streliva,

— UNDP/Kosovo, Pobuda za nadzor osebnega orožja na Kosovu,

— UNDP/ECOWAS, nadzor osebnega orožja v Zvezi reke Mano,

— NAMSA/NATO skrbniški sklad Partnerstva za mir, uničenje osebnega in lahkega orožja, ročno prenosljivih protiletalskih obrambnih sistemov (MANPADS) in streliva v Ukrajini,

— NAMSA/NATO skrbniški sklad Partnerstva za mir, uničenje streliva v Albaniji,

— delavnica Urada ZN za razorožitev (UNODA) o dejavnostih za razvoj zmogljivosti za podporo mednarodnem instrumentu, ki bi državam omogočil pravočasno in zanesljivo prepoznavanje in izsleditev nedovoljenega osebnega in lahkega orožja, ki je potekala v Nairobiju decembra 2007,

— prispevek na srečanju, ki je potekalo novembra 2007 v Nairobiju, na katerem je 29 afriških držav podpisalo afriško deklaracijo o oboroženem nasilju in razvoju.

POLJSKA

Poljske oborožene sile, ki sodelujejo pri mirovnih operacijah, so še naprej opravljale dejavnosti zbiranja orožja med drugim v Iraku, Afganistanu, na Kosovu ter v Bosni in Hercegovini. Leta 2007 je poljski vojaški kontingent EUFOR na primer v Bosni in Hercegovini zbral 124 kosov dolgocevnega strelnega orožja, 2 pištoli, 7 protitankovskih metalcev granat, 6 metalcev M80 in RPG, 651 granat (vključno z 69 minami za minometalce in 80 granatami za puško) in 20 759 kosi različnega streliva.

V misiji EVOP EUBAM Moldova/Ukraine je sodelovalo 15 dodeljenih nacionalnih strokovnjakov; s krepitvijo zmogljivosti za mejni in carinski nadzor ta misija prispeva k boju proti trgovini z osebnim in lahkim orožjem, njenemu preprečevanju in izkoreninjenju.

ŠPANIJA

Na področju osebnega in lahkega orožja je Španija sodelovala pri vsem delu v okviru ZN, OVSE, Wassenaarskega sporazuma in parlamentarnega foruma o osebnem in lahkem orožju.

Španija je podprla pobudo, ki so jo spodbujale številne NVO prek kampanje za nadzor nad orožjem, in sodeluje v skupini vladnih strokovnjakov, ki jih je generalni sekretar Združenih narodov izbral, da preučijo izvedljivost, področje uporabe in parametre prihodnje mednarodne pogodbe o trgovini z orožjem.

Decembra 2005 je Španija z izvršilnim sekretariatom Gospodarske skupnosti zahodnoafriških držav (ECOWAS) podpisala memorandum o soglasju in se zavezala, da bo prispevala 1 000 000 EUR za dejavnosti in programe ECOWAS v obdobju 2006–2008, ki vključuje podporo Programu za nadzor nad osebnim in lahkim orožjem v zahodni Afriki v vrednosti 750 000 EUR. Leta 2007 je bilo torej v ta namen dodeljenih 250 000 EUR.

Španija je zagotovila tudi finančno podporo v skupnem znesku 400 000 EUR za različne dejavnosti Regionalnega centra Združenih narodov za mir, razorožitev in razvoj v Latinski Ameriki in na Karibskem otočju (UNLIREC) in Razvojnega programa Združenih narodov (UNDP) (200 000 EUR za vsak organ). Med njunimi dejavnostmi sta bili primerjalna študija pravil in pravnih instrumentov v zvezi s strelnim orožjem, eksplozivi in strelivom v 30 državah v regiji ter podpora procesu uničenja strelnega orožja, ki ga je začel Peru decembra 2007 in ki še poteka.

Od leta 2005 Guardia Civil zagotavlja tehnično pomoč oblastem Zelenortskih otokov pri nadzoru osebnega in lahkega orožja in razstreliva.

SLOVAŠKA

Slovaška spoštuje Kodeks ravnanja EU glede izvoza orožja in kot članica OVSE letno zagotavlja informacije o izvozu, uvozu in presežkih osebnega in lahkega orožja ter ostale pomembne informacije s tega področja v skladu z dokumentom OVSE o osebnem in lahkem orožju. Slovaška v svoji politiki nadzora nad izvozom spoštuje načela OVSE o prenosu orožja.

ŠVEDSKA

Švedska je ratificirala vse svetovne konvencije o terorizmu, tudi Konvencijo o označevanju plastičnih razstreliv zaradi njihovega odkrivanja z dne 5. aprila 2007.

Švedska je zlasti prek Ministrstva za zunanje zadeve, švedskih oboroženih sil in švedske mednarodne agencije za razvojno sodelovanje (Sida) zagotavljala podporo več projektom, katerih cilj je preprečevanje, zatiranje in izkoreninjenje vseh vidikov nezakonite trgovine z osebnim in lahkim orožjem, kakor je navedeno v akcijskem programu ZN.

Leta 2007 je ministrstvo za zunanje zadeve financiralo znanstveno študijo o embargih na orožje Združenih narodov, njihov vpliv na pretok orožja in ciljno vedenje, ki jo je izvedel Mednarodni mirovni raziskovalni inštitut iz Stockholma (SIPRI), in posebni program o izvajanju ciljno usmerjenih sankcij na oddelku za raziskovanje miru in spopadov na univerzi v Uppsali. Študija, ki je na razpolago na spletni strani SIPRI (www.sipri.org), je bila predstavljena v New Yorku in Bruslju, bila pa je tudi predmet znanstvenega seminarja v Londonu. Čeprav ni posebej usmerjena v osebno in lahko orožje, študija daje VSZN priporočila za izboljšanje učinkovitosti embargov, ki bi lahko bila ustrezna tudi na področju osebnega in lahkega orožja.

Švedska je sprožila „Stockholmsko pobudo za razorožitev, demobilizacijo in rehabilitacijo“ (SIDDR). Namen SIDDR je predlagati načine in sredstva, s katerimi bi lahko oblikovali predvidljiv okvir za načrtovanje in izvedbo procesov razorožitve, demobilizacije in ponovno vključitev v družbo (DDR). SIDDR je bila sklenjena s končnim poročilom, objavljenim leta 2006, ki vsebuje priporočila za mednarodne akterje, ki sodelujejo v programih DDR. Delo v zvezi s SIDDR zdaj opravlja akademija Folke Bernadotte.

Švedska višja šola za nacionalno obrambo (SNDC) si prizadeva za vzdrževanje in širjenje mednarodne mreže strokovnjakov za DDR, v okviru katere se lahko izmenjujejo teoretično in praktično znanje ter izkušnje. SNDC je članica in trenutno sopredsedujoča Integrirane skupine DDR za usposabljanje (IDDRTG), ki je skupina institucij za usposabljanje s skupnim namenom razvoja in izmenjave gradiva, ki temelji na Integriranih standardih ZN za DDR (IDDRS).

Švedsko ministrstvo za zunanje zadeve je dodelilo pomoč UNDP – Uradu za preprečevanje kriz in obnovo (BCPR) – v višini 25 milijonov SEK. Med UNDP in švedsko vlado je bil sklenjen sporazum o podpori za uničenje osebnega in lahkega orožja v regiji OVSE. To je bilo omogočeno z memorandumom o soglasju med sekretariatom OVSE in UNDP BCPR, ki je bil podpisan na pobudo Švedske junija 2006. Namenjena sredstva so bila dodeljena skupnim projektom OVSE–UNDP za osebno in lahko orožje v Belorusiji, Črni gori in Tadžikistanu ter projektom za osebno in lahko orožje v Bosni in Hercegovini (UNDP SACHIB), pa tudi projektu na področju osebnega in lahkega orožja v jugovzhodni Evropi (SEESAC).

Švedska skupaj z Ukrajino in Latvijo sodeluje pri tristranskem projektu uničenja streliva v Ukrajini. Ministrstvo za zunanje zadeve je za obdobje 2007–2009 prispevalo 3,8 milijona SEK.

Ministrstvo za zunanje zadeve je od leta 2005 poleg tega podprlo naslednje projekte:

— Raziskava o osebnem orožju, Ženeva: 1 milijon SEK v temeljnem financiranju na leto (2005, 2006, 2007),

— IANSA: 350 000 SEK (2006 do 2007),

— Viva Rio: 350 000 SEK (2006), 275 000 SEK (2007) za glasilo „En la Mira“,

— Ženevski forum: 250 000 SEK (2007),

— SIPRI (poleg temeljnega financiranja): 265 000 SEK leta 2008 za raziskovalne projekte o predložitvi osebnega in lahkega orožja s strani držav Registru Združenih narodov za konvencionalno orožje (UNROCA); 1 921 000 SEK leta 2008 za študijo o prenosih osebnega in lahkega orožja v Afriko; 1 885 000 SEK leta 2008 za urejanje letnega poročila SIPRI.

Švedska je prek Side zagotovila podporo procesu iz Nairobija ter izvajanju Medameriške konvencije o strelnem orožju prek Organizacije ameriških držav (OAS) in ZN. Švedska je finančno podprla tudi program Gospodarske skupnosti zahodnoafriških držav (ECOWAS) za omejitev osebnega orožja v zahodni Afriki (20 milijonov SEK od leta 2006 do 2007) in UN LiREC (12 milijonov SEK od leta 2005 do 2007).

Sida je od leta 2005 poleg tega podprla naslednje projekte na področju osebnega in lahkega orožja:

— globalni program Saferworld, sestavni del programa, ki se je nanašal na osebno in lahko orožje, 10,6 milijonov SEK (2005–2007),

— globalni program ISS, sestavni del programa, ki se je nanašal na osebno in lahko orožje, 13 milijonov SEK (2005–2007),

— globalni program UNICEF proti protipehotnim minam in osebnemu orožju, sestavni del programa, ki se je nanašal na osebno in lahko orožje, 7,75 milijonov SEK (2006–2007),

— program Oxfam–UK za omejitev osebnega in lahkega orožja v zahodni Afriki, 12 milijonov SEK (2006–2007),

— program UNDP za omejitev osebnega in lahkega orožja v Sierri Leone, 5 milijonov SEK (2006),

— program Fundacije ARIAS za omejitev osebnega in lahkega orožja v srednji Ameriki, 4,5 milijonov SEK (2005–2007),

Kristna Fredsrörelsen/parlamentarni forum za globalni program o osebnem in lahkem orožju, 10 milijonov SEK (2005–2007).

Sida je poleg tega zagotovila podporo programom za razorožitev, demobilizacijo in ponovno vključitev v družbo v več regijah in državah:

— DDR v okviru večdržavnega programa Svetovne banke za demobilizacijo in ponovno vključitev v družbo na območju afriških Velikih jezer, 40 milijonov SEK (2006–2007),

— program OAS MAPP (DDR) v Kolumbiji, 21,8 milijonov SEK (2006–2007),

— Kolumbijska narodna univerza, program DDR, 1,5 milijona SEK (2007).

Švedske oborožene sile so sodelovale oziroma podprle naslednje projekte:

— sodelovanje pri tristranskem (Švedska, Ukrajina, Latvija) projektu uničenja streliva v Ukrajini (glej zgoraj),

— finančna podpora projekta UNDP, projekta o omejevanju osebnega orožja in nadzoru nad njim v Bosni in Hercegovini (UNDP SACHIB).

ZDRUŽENO KRALJESTVO

Združeno kraljestvo se bori proti nabavi osebnega in lahkega orožja, njegovi razpoložljivosti in povpraševanju po njem s progresivno politiko in programi. Ministrstvo za zunanje zadeve in zadeve Commonwealtha, Ministrstvo za obrambo in Sektor za mednarodni razvoj skupaj izvajajo politiko Združenega kraljestva, ki jo dopolnjuje strategija za varnost in nadzor nad lahkim orožjem (2008–2009) v vrednosti 3,1 milijonov britanskih funtov iz sklada za preprečevanje konfliktov (CPP). V preteklem letu je Združeno kraljestvo podprlo programe agencij ZN in nevladnih organizacij za zbiranje, upravljanje in uničenje orožja in streliva; izvajanje obstoječih regionalnih dogovorov; oblikovanje in izvajanje nacionalnih akcijskih načrtov in zakonodaje ter pomoč pri razvoju zmogljivosti lokalne civilne družbe. Nevladna organizacija Safeworld s sedežem v Združenem kraljestvu je ključni partner. Združeno kraljestvo je zagotovilo tudi sredstva za popis osebnega orožja, ki naj bi podprla analizo politike nadzora nad osebnim in lahkim orožjem ter omejevanja oboroženega nasilja. Podprlo je svetovno kampanjo in prizadevanje na področju osebnega orožja ter pogodbe o trgovini z orožjem, kar usklajujeta Mednarodna akcijska mreža za osebno orožje (IANSA) in Kampanja za nadzor nad orožjem (Control Arms Campaign).

Prek CPP in dela z Regionalnim centrom za osebno in lahko orožje (RECSA) ter Saferworldom je Združeno kraljestvo pomagalo pri vzpostavitvi delujočih nacionalnih kontaktnih točk za nadzor osebnega orožja v Burundiju, Demokratični Republiki Kongo, Džibutiju, Eritreji, Etiopiji, Keniji, Ruandi, Sejšelih, Somaliji, Sudanu, Tanzaniji in Ugandi, ter podprlo nacionalne akcijske načrte na področju osebnega in lahkega orožja, vključno s pripravo ustrezne nove nacionalne zakonodaje o domači proizvodnji, izvozu, uvozu in prenosu osebnega in lahkega orožja ter preprečevanjem zlorabe.

Združeno kraljestvo se je skupaj s 102 drugima državama ter 37 mednarodnimi in nevladnimi organizacijami avgusta 2007 udeležilo neuradnega sestanka o nadzoru prenosa orožja pod pokroviteljstvom Kanade v Ženevi. Sestanek je prispeval k boljšemu razumevanju vprašanj, ki se nanašajo na načela nadzora prenosa osebnega in lahkega orožja, in poudaril zavezo Združenega kraljestva in več drugih držav, da izvajajo strog nadzor tako na nacionalni kot regionalni nazadnje pa tudi na svetovni ravni. Združeno kraljestvo še naprej sodeluje z drugimi podporniki pobude za nadzor prenosa (TCI) pri zagotavljanju večje mednarodne podpore skupnim smernicam o prenosu osebnega in lahkega orožja.

Program Združenega kraljestva za ozaveščanje o nadzoru izvoza zagotavlja tudi nasvete o izboljšanju nadzora izvoza drugim vladam, vključno z nasveti o nadzoru izvoza osebnega in lahkega orožja. Del tega je bilo tudi sodelovanje z Bolgarijo in Romunijo pred njunim pristopom k EU.

Opravili smo tudi dejavnosti ozaveščanja v več jugovzhodnih evropskih državah, med drugim v Albaniji, Bosni in Hercegovini, Hrvaški in Srbiji.

II.A.3. Udeležba na mednarodnih seminarjih in konferencah ter njihova organizacija

FINSKA

Finska je dejavno sodelovala pri dejavnostih mednarodnih organizacij in regionalnih ureditev na področju osebnega in lahkega orožja. Finska poleg spodaj navedenih dejavnosti sodeluje na sestankih in pri oblikovanju poročil EU, ZN, OVSE, NATO/EAPC in Wassenaarske skupine.

Finska je bila med prvimi državami, ki so podprle mednarodno pogodbo o trgovini z orožjem. FInska sodeluje tudi v skupini vladnih strokovnjakov ZN za mednarodno pogodbo o trgovini z orožjem.

ITALIJA

Leta 2007 je Italija dejavno sodelovala na sestankih, namenjenih izmenjavi informacij o nacionalnih postopkih in iskanju skupnih rešitev za probleme, povezane z nedovoljenim prometom z osebnim in lahkim orožjem.

Italija se je udeležila zlasti naslednjih dogodkov:

— delavnica o ročno prenosljivih protiletalskih obrambnih sistemih (MANPADS), ki jo je pripravilo stalno predstavništvo Avstralije pri Konferenci o razorožitvi (Ženeva, 18. januarja 2007),

— delavnica o osebnem in lahkem orožju v Tokiu: „Vprašanje osebnega in lahkega orožja z vidika zaščite in krepitve miroljubne družbe“ (Tokio, 12. in 13. marec 2007),

— Posebna seja OVSE in Foruma za varnostno sodelovanje (FSC) o boju proti nezakonitemu prometu z osebnim in lahkim orožjem po zraku (Dunaj, 21. marec 2007).

ROMUNIJA

Romunija je skupaj z vlado Združenih držav 6.–8. marca 2007 v Bukarešti pripravila osmo mednarodno konferenco o nadzoru izvoza, kjer je več kot 180 uradnikov in strokovnjakov za nadzor izvoza iz 55 držav in 12 mednarodnih organizacij, vključno z Združenimi narodi, Evropsko unijo in Svetovno carinsko organizacijo, razpravljalo o trenutnem dogajanju na področju nadzora izvoza in prihodnjih strategijah za krepitev varnosti trgovine v primeru strateških predmetov.

II.A.4. Druge pobude

ŠPANIJA

Španija je pripravila „četrti seminar o osebnem in lahkem orožju“, katerega glavna tema je bila prihodnost Akcijskega programa Združenih narodov in osnutek Pogodbe o trgovini z orožjem in je potekal 5.–9. februarja 2007 v mestu Cartagena de Indias (Kolumbiji) v okviru projektov usposabljanja in pomoči pod vodstvom španske Agencije za mednarodno razvojno sodelovanje (AECID).

Španija je pripravila tudi „peti simpozij o osebnem in lahkem orožju ter konvencionalnem orožju“, ki je bil 5.–7. junija 2007 v Madridu in v okviru katerega so strokovnjaki iz enot za preverjanje, ki sodelujejo pri programih pomoči, izboljšali pogoje skladiščenja in zmanjšali zaloge osebnega in lahkega orožja ter pripadajočega streliva. Španska enota za preverjanje (UVE) se je v okviru teh razprav osredotočila na naslednje tri vidike: oceno mednarodnih instrumentov, ki veljajo oziroma se še oblikujejo, na katerih takšni programi pomoči temeljijo; analizo različnih programov sodelovanja v teku; prikaz španskega upravljalnega, nadzornega in varnostnega sistema z obiskom skladišča smodnika.

III. Sodelovanje pri delu mednarodnih organizacij in v regionalnih ureditvah na področju konvencionalnega orožja, predvsem osebnega in lahkega orožja

EU še naprej podpira izvajanje Akcijskega programa ZN o osebnem in lahkem orožju, ki ostaja osnova za prizadevanja na globalni ravni. Zlasti močna podpora EU procesu, na podlagi katerega je bila sklenjena pogodba o trgovini z orožjem, temelji na prizadevanjih, da bi zagotovili skupne standarde o izvozu, uvozu in prenosu osebnega in lahkega orožja.

V zvezi s Prvim odborom na 62. zasedanju Generalne skupščine ZN so vse države članice EU sodelovale pri pobudi za resolucijo o pomoči državam za obvladovanje nezakonitega prometa z osebnim orožjem in zbiranje tega orožja (Mali/ECOWAS), ki je bila soglasno sprejeta. Sedemnajst držav članic EU je sodelovalo pri resoluciji o nedovoljeni trgovini z osebnim in lahkim orožjem v vseh oblikah (Kolumbija), ki jo je sprejel Prvi odbor Generalne skupščine ZN z enim glasom proti in nobenim vzdržanim glasom.

Strokovnjaki iz držav članic EU so sodelovali v skupini vladnih strokovnjakov za preučitev nadaljnjih korakov za okrepitev mednarodnega sodelovanja pri preprečevanju in izkoreninjenju nezakonite trgovine z osebnim in lahkim orožjem ter boju proti njej, ki je z delom zaključila junija 2007. Sestanku je predsedovala Nizozemska. Poročilo skupine vladnih strokovnjakov je bilo sklenjeno s priporočili, usmerjenimi h krepitvi mednarodnega sodelovanja za preprečevanje in izkoreninjenje nezakonite trgovine z osebnim in lahkim orožjem ter boju proti njej in praktičnimi koraki za njegovo izvajanje. S poročilom se je uradno seznanil Prvi odbor na 62. zasedanju Generalne skupščine ZN.

Evropska komisija je v letu 2007 dejavno sodelovala pri delu mednarodnih in regionalnih organizacij o vprašanjih, povezanih z osebnim in lahkim orožjem, zlasti pri tistih, ki so jih organizirali ZN, OVSE ali AU.

ESTONIJA

Estonija sodeluje v dejavnostih mednarodnih in regionalnih organizacij ter v ureditvah v zvezi z osebnim in lahkim orožjem ter pripadajočim strelivom.

Estonija je sodelujoča država Wassenaarskega sporazuma.

Predstavniki Estonije so dejavno sodelovali na številnih mednarodnih konferencah, tečajih in seminarjih, namenjenih problemu osebnega in lahkega orožja, ki so jih organizirali ZN, OVSE, EU in druge mednarodne organizacije ter nevladne organizacije. Estonija tudi podpira pogajanja o mednarodni pogodbi o trgovini z orožjem.

Tudi predstavniki komisije za strateško blago so dejavno sodelovali pri delu delovnih skupin Evropske unije za nadzor nad izvozom konvencionalnega orožja (COARM) in blaga z dvojno rabo (WPDUG).

Estonija posreduje letna poročila Registru ZN za konvencionalno orožje. Estonija je leta 2007 predložila nacionalno poročilo o izvajanju dokumenta OVSE o osebnem in lahkem orožju.

FRANCIJA

Francija je Delovni skupini za globalno razoroževanje in nadzor nad oborožitvijo (CODUN) predstavila svojo pobudo za boj proti nezakonitemu prometu z osebnim in lahkim orožjem po zraku. Sprejeti mehanizem določa vzpostavitev izmenjave informacij prek Sitcena o letalskih družbah, osumljenih vpletenosti v takšen promet.

Francija je nenazadnje sodelovala na seminarjih večnacionalne skupine za osebno orožje (MSAG).

NEMČIJA

Nemčija aktivno sodeluje pri delu mednarodnih in regionalnih organizacij ter v ureditvah v zvezi z osebnim in lahkim orožjem ter pripadajočim strelivom. Med temi večstranskimi mehanizmi so predvsem ZN, OVSE, NATO in Wassenarski sporazum. Nemčija v okviru teh organizacij redno pošilja nacionalne strokovnjake na ocenjevalne obiske, delavnice in seminarje.

NIZOZEMSKA

— Nizozemska je članica osrednje skupine Ženevske deklaracije o oboroženem nasilju in razvoju, v okviru katere se pripravljata izvajanje deklaracije in konkreten akcijski načrt,

— Nizozemska je članica mreže delovne skupine OECD/DAC-CPDC za oboroženo nasilje in zmanjševanje revščine, ki naj bi dodatno spodbudila nadaljnje vključevanje politike o osebnem in lahkem orožju/politike o oboroženem nasilju ter načrtovanje v zvezi z njo v razvojne okvire in programe reform varnostnega sektorja.

POLJSKA

Predstavniki Poljske so leta 2007 dejavno sodelovali na številnih mednarodnih konferencah, tečajih, seminarjih in projektih, namenjenih vprašanju osebnega in lahkega orožja, ki so jih organizirali ZN, OVSE, EU, NATO in druge mednarodne organizacije.

ŠPANIJA

Španija je članica osrednje skupine Ženevske deklaracije o oboroženem nasilju in razvoju in sodi med najbolj predane države v zvezi s tem vprašanjem. Španija je tudi članica mreže delovne skupine OECD/DAC-CPDC za oboroženo nasilje in zmanjševanje revščine. Španija dodatno spodbuja nadaljnje vključevanje politike o osebnem in lahkem orožju/politike o oboroženem nasilju ter načrtovanje v zvezi z njo v razvojne okvire in programe reform varnostnega sektorja.

ŠVEDSKA

Švedska je dejavna članica projekta sodelovanja pri nadzoru meja v baltski regiji (BSRBCC), namenjenega boju proti mednarodnemu kriminalu na območju Baltskega morja. Sodelovanje je tako strateško kot operativno. Švedska ima dejavno vlogo v različnih skupinah operativnega odbora (OPC) Projektne skupine voditeljev vlad za organizirani kriminal. Cilj OPC je okrepiti sodelovanje med organi pregona na območju Baltskega morja.

Švedski organi pregona (carina, nacionalna kriminalistična policija, obalna straža) so leta 2005 na podlagi mandata OPC začeli dolgoročni multidisciplinarni obveščevalni projekt (projekt Crossfire), cilj katerega je boj proti tihotapljenju strelnega orožja v države na območju Baltskega morja in med njimi. Splošni cilj projekta je bil povečati znanje o tihotapljenju strelnega orožja v države na območju Baltskega morja in prispevati k prizadevanjem proti tihotapljenju z učinkovitim sodelovanjem, izmenjavo informacij in operativnimi analizami.

Končno poročilo s priporočili je bilo predstavljeno OPC decembra 2007. Eno od priporočil je bilo nadaljnje delovanje večagencijske mreže za boj proti tihotapljenju strelnega orožja v države na območju Baltskega morja. Priporočilo številka 6 poročila je zaključeno z ugotovitvijo, da je obstoječi sistem nadzora prešibek, da bi preprečil možnost tihotapljenja pod krinko zakonite trgovine s strelnim orožjem. Potrebna so tudi nadaljnja prizadevanja na področju nacionalnega in mednarodnega usklajevanja ter mehanizmi za hitro izmenjavo vseh ustreznih informacij, ki se nanašajo na trgovino z osebnim in lahkih orožjem v državah članicah in med njimi. Poročilo na koncu ugotavlja, da je potrebna revizija obstoječe zakonodaje, da bi lahko oblikovali sodobne upravne organe na področju nadzora trgovine z osebnim in lahkih orožjem.

Švedska policijska